
VENDIM
Nr. 635, datë 15.7.2015

PËR DISA SHTESA NË VENDIMIN NR. 1252, DATË 10.9.2008, TË KËSHILLIT TË MINISTRAVE, “PËR MIRATIMIN E RREGULLAVE TË ZHVILLIMIT TË TENDERIT PUBLIK PËR DHËNIEN E SË DREJTËS SË PËRDORIMIT TË FREKUENCAVE”, TË NDRYSHUAR

Në mbështetje të nenit 100 të Kushtetutës dhe të neneve 5, pikat 1 e 3, e 69, të ligjit nr. 9918, datë 19.5.2008, “Për komunikimet elektronike në Republikën e Shqipërisë”, me propozimin e ministrit të Shtetit për Inovacionin dhe Administratën Publike, Këshilli i Ministrave 

VENDOSI: 

1. Në dokumentin “Rregullat e zhvillimit të tenderit publik për dhënien e së drejtës së përdorimit të frekuencave”, që i bashkëlidhet vendimit nr. 1252, datë 10.9.2008, të Këshillit të Ministrave, të ndryshuar, bëhen këto shtesa:
a) Në fund të shkronjës “b”, të pikës 2.2, të kreut II, shtohen fjalët “... mënyrat e pagesës për autorizimin individual.”;
b) Në kreun III bëhen shtesat e mëposhtme:
i) Në fund të shkronjës “b”, të pikës 1.2, shtohen fjalët “... përfshirë dhe miratimin për mënyrat e pagesës ...”.
ii) Pas pikës 1.2 shtohet pika 1.2.1, me këtë përmbajtje:
“1.2.1 Aplikimi i pagesës me këste në një procedurë për dhënien e autorizimit individual miratohet nga ministri në momentin e dhënies së miratimit për procedurën sipas shkronjës “b”, të pikës 1.2, të këtij kreu, në rastet kur:
a) Aplikimi i pagesës me këste përshpejton investimet për ofrimin e shërbimeve në interes të publikut dhe sjell rritje të konkurrencës;
b) subjekte të interesuara në procesin e këshillimit kanë kërkuar dhe argumentuar aplikimin e saj në interes të shërbimeve ndaj publikut;
c) procedura për dhënien e autorizimit individual për përdorimin e frekuencave në një brez të caktuar frekuencash është zhvilluar më shumë se dy herë dhe ka ende spektër të lirë të papërdorur.”.
iii) Në fund të pikës 10.1 shtohet fjalia, me këtë përmbajtje: 
“Në rastin e aplikimit të pagesave me këste, ofertuesi paraqet bashkë me ofertën dhe propozimin për kalendarin e pagesave. Kalendari i pagesave nuk mund të jetë më shumë se një vit dhe pagesa e parë jo më pak se 20% e çmimit të ofertës. Aplikimi i pagesës me këste nuk e cenon të drejtën e çdo ofertuesi për paraqitjen e ofertës me një pagesë të vetme me marrjen e autorizimit.”.
iv) Në fund të pikës 11.1 shtohet fjalia me këtë përmbajtje:
“Në rastin e aplikimit të pagesave me këste, afati kohor i sigurimit të ofertës është të paktën 30 ditë më shumë se kalendari i pagesave të propozuara sipas pikës 10.1, të këtij kreu.”.
v) Në fund të pikës 19.3 shtohet fjalia, me këtë përmbajtje: 
“Në rastin e aplikimit të pagesave me këste, autorizimi individual lëshohet nga AKEP-i pas kryerjes së pagesës së parë. Kalendari i pagesave përfshihet në kushtet e autorizimit individual.”. 
c) Pas pikës 1.2, të kreut V, shtohet pika 1.3, me këtë përmbajtje: 
“1.3 Kur aplikohet pagesa me këste, në dokumentin e tenderit përcaktohet koha për pagesën e parë. Ofertuesi do të paguajë brenda vitit, sipas kalendarit të propozuar në ofertë, pagesat e tjera respektive pas pagesës së parë plus interesin mbi këtë pagesë të llogaritur sipas kursit të bonove të thesarit në momentin e paraqitjes së ofertës. Pagesat do të derdhen prej ofertuesit që ka fituar të drejtën e përdorimit të frekuencës/brezit të tenderuar në buxhetin e shtetit. Moskryerja sipas afatit e pagesave me këste duke filluar nga pagesa e dytë çon në revokimin e autorizimit individual nga AKEP-i dhe konfiskimin e sigurimit të ofertës.”.
2. Ngarkohen ministri i Shtetit për Inovacionin dhe Administratën Publike dhe Autoriteti i Komunikimeve Elektronike dhe Postare për zbatimin e këtij vendimi. 
 Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama 




VENDIM
Nr. 647, datë 22.7.2015

PËR MIRATIMIN E PROCEDURAVE E TË KRITEREVE PËR PËRFITIMIN E LEHTËSIRAVE FISKALE NGA ZHVILLUESIT DHE OPERATORËT QË OPEROJNË NË ZONAT E TEKNOLOGJISË DHE ZHVILLIMIT EKONOMIK

Në zbatim të nenit 100 të Kushtetutës dhe të nenit 13, të ligjit nr. 9789, datë 19.7.2007, “Për krijimin dhe funksionimin e zonave ekonomike”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave 

VENDOSI:

I. HYRJA E MALLRAVE SHQIPTARE NË ZONËN E TEKNOLOGJISË DHE ZHVILLIMIT EKONOMIK
1. Furnizimi (hyrja) i mallrave shqiptare në zonën e teknologjisë dhe zhvillimit ekonomik trajtohet si furnizim me shkallë zero të TVSH-së, me kushtin që këto mallra të përdoren vetëm për qëllime të veprimtarisë ekonomike që zhvillohet në zonë dhe për të cilën janë destinuar, të furnizuara për zhvilluesin dhe për përdoruesit e vendosur në zonë. 
2. Furnizimi (hyrja) i mallrave shqiptare në zonën e teknologjisë dhe zhvillimit ekonomik, të cilat nuk përdoren për qëllim të veprimtarisë ekonomike që zhvillohet në zonë, por janë për përdorim apo konsum përfundimtar, nuk trajtohet si furnizim me shkallë zero të TVSH-së. Për këto furnizime zbatohet shkalla tatimore e TVSH-së sipas përcaktimeve të ligjit nr. 92/2014, “Për tatimin mbi vlerën e shtuar në Republikën e Shqipërisë”. 
II. DALJA E MALLRAVE NGA ZONA E TEKNOLOGJISË DHE ZHVILLIMIT EKONOMIK
Mallrat, që dalin nga një zonë e teknologjisë dhe zhvillimit ekonomik, mund të jenë:
a) mallra që hidhen në qarkullim të lirë në pjesën tjetër të territorit doganor të Republikës së Shqipërisë, pasi të kenë paguar të gjitha detyrimet e importit, përfshirë TVSH-në, sipas shkallës tatimore në fuqi;
b) eksporte ose rieksporte, me zero TVSH, kur dalin jashtë territorit doganor të Republikës së Shqipërisë; 
c) mallra që futen në njërën nga procedurat e tjera doganore ose lloje të tjera destinacioni doganor.
Mallrat apo produktet e transportuara nga një zonë e teknologjisë dhe zhvillimit ekonomik në një tjetër, brenda territorit të Republikës së Shqipërisë, konsiderohen dhe nuk janë subjekt i detyrimeve doganore dhe/ose tatimore.
III. PËRJASHTIMI NGA TATIMI MBI FITIMIN PËR ZHVILLUESIT E ZONËS SË TEKNOLOGJISË DHE ZHVILLIMIT EKONOMIK
1. “Zhvilluesit e licencuar” të zonës së teknologjisë dhe zhvillimit ekonomik, persona juridikë të licencuar, vendas ose të huaj, të cilët ndërtojnë, administrojnë dhe monitorojnë funksionimin e zonës së teknologjisë dhe zhvillimit ekonomik, paguajnë për 5 vitet e para nga fillimi i veprimtarisë së tyre në zonë 50 % të normës së tatimit mbi fitimin të përcaktuar në ligjin specifik tatimor.
2. Lehtësia tatimore llogaritet me fillimin e veprimtarisë ekonomike nga zhvilluesi në zonë. Fillim i veprimtarisë ekonomike në zonë, për zhvilluesin e zonës, konsiderohet data e fillimit të punimeve, sipas përcaktimeve në marrëveshjen e institucionit përgjegjës me zhvilluesin.
3. Sipërmarrësit, të cilët ofrojnë dhe kryejnë shërbime ndërtimi, montimi, punë mbikëqyrëse etj. të kësaj natyre për “zhvilluesin e licencuar” në zonën e teknologjisë dhe zhvillimit ekonomik, nuk përfitojnë asnjë reduktim nga tatimi mbi fitimin në lidhje me veprimtarinë që kryejnë në zonën e teknologjisë dhe zhvillimit ekonomik.
4. Periudha e lehtësisë tatimore për zhvilluesit llogaritet nga data e fillimit të saj, deri 5 (pesë) vjet më pas. Pra, nëse lehtësia tatimore ka filluar në datën 1 korrik 2016, ajo do të përfundojë më 1 korrik 2021. 
IV. PËRJASHTIMI NGA TATIMI MBI FITIMIN PËR PËRDORUESIT E ZONËS SË TEKNOLOGJISË DHE ZHVILLIMIT EKONOMIK
1. Çdo person juridik, vendas ose i huaj, i cili është licencuar dhe ushtron veprimtari ekonomike brenda zonës së teknologjisë dhe zhvillimit ekonomik, paguan, për 5 (pesë) vitet e para nga fillimi i veprimtarisë së tij në zonë, 50 % të normës së tatimit mbi fitimin korporativ, të përcaktuar në ligjin specifik tatimor për tatimin mbi fitimin.
2. Lehtësia tatimore llogaritet nga data kur institucioni përgjegjës miraton fillimin e veprimtarisë ekonomike të përdoruesit në zonë dhe përfundon 5 (pesë) vjet më pas. Nëse lehtësia tatimore ka filluar në datën 1 tetor 2016, ajo do të përfundojë më 1 tetor 2021.
 3. Sipërmarrësit, të cilët ofrojnë dhe kryejnë shërbime ndërtimi, montimi, punë mbikëqyrëse etj., të kësaj natyre për “përdoruesin” në zonën e teknologjisë dhe zhvillimit ekonomik, nuk përfitojnë asnjë reduktim nga tatimi mbi fitimin në lidhje me veprimtarinë që kryejnë në zonën e teknologjisë dhe zhvillimit ekonomik. 
V. AMORTIZIMI I PËRSHPEJTUAR I AKTIVEVE KAPITALE
1. “Zhvilluesit të licencuar”, që investon në zonë, brenda 3 (tre) viteve nga data e fillimit të punimeve, sipas përcaktimeve në marrëveshjen e institucionit përgjegjës me zhvilluesin, i njihen si shpenzime të zbritshme të periudhës tatimore 20 % e shpenzimeve kapitale vjetore, (shembulli 1, në aneksin bashkëlidhur këtij vendimi), pavarësisht nga shumat e amortizimit, sipas ligjit për tatimin mbi të ardhurat, për një periudhë 2-vjeçare. 
2. “Përdoruesit”, që investon në zonë, brenda 3 (tre) viteve pasi institucioni përgjegjës miraton fillimin e veprimtarisë ekonomike të tij në zonë, i njihen si shpenzime të zbritshme të periudhës tatimore, për një periudhë 2-vjeçare, 20 % e shpenzimeve kapitale vjetore, pavarësisht nga shumat e amortizimit, (shembulli 2, në aneksin bashkëlidhur këtij vendimi), sipas ligjit për tatimin mbi të ardhurat. 
VI. PËRJASHTIMI NGA TAKSA VENDORE E NDIKIMIT NË INFRA-STRUKTURË PËR NDËRTIMET E REJA
Projektet e ndërtimit brenda zonës, të paraqitura nga “zhvilluesit e licencuar” të zonës së teknologjisë dhe zhvillimit ekonomik, persona juridikë të licencuar, vendas ose të huaj, përjashtohen nga pagimi i taksës vendore të ndikimit në infrastrukturë për ndërtimet e reja, i parashikuar në nenin 27, të ligjit nr. 9632, datë 30.10.2006, “Për sistemin e taksave vendore”, të ndryshuar. Organi kompetent që lëshon lejen e ndërtimit, nuk kërkon pagimin paraprak apo të mëvonshëm të kësaj takse, por e pajis “zhvilluesin e licencuar” me lejen e ndërtimit. 
VII. PËRJASHTIMI NGA TAKSA MBI PASURITË E PALUAJTSHME (NDËRTESA)
Ndërtimet e realizuara në zonën e teknologjisë dhe zhvillimit ekonomik, të realizuara, sipas projektit të “zhvilluesit”, përjashtohen nga taksa mbi pasuritë e paluajtshme (ndërtesa) të parashikuar në ligjin nr. 9632, datë 30.12.2006, “Për taksat vendore”, të ndryshuar, për një periudhë pesëvjeçare, duke filluar nga viti i parë kur lind detyrimi për pagimin e kësaj takse. 
VIII. PËRJASHTIMI NGA TAKSA E KALIMIT TË SË DREJTËS SË PRONËSISË MBI PASURITË E PALUAJTSHME
1. “Zhvilluesit e licencuar” të zonës së teknologjisë dhe zhvillimit ekonomik, persona juridikë të licencuar, vendas ose të huaj, janë të përjashtuar nga taksa mbi kalimin e së drejtës së pronësisë mbi pasuritë e paluajtshme, e parashikuar në nenin 28, të ligjit nr. 9632, datë 30.10.2006, “Për sistemin e taksave vendore”, të ndryshuar.
2. “Përdoruesit” e zonës së teknologjisë dhe zhvillimit ekonomik, persona juridikë, vendas ose të huaj, të cilët ushtrojnë veprimtari ekonomike brenda zonës së teknologjisë dhe zhvillimit ekonomik dhe kanë në pronësi të personit juridik pasuri të paluajtshme të vendosura në zonë, janë të përjashtuar nga taksa mbi kalimin e së drejtës së pronësisë mbi pasuritë e paluajtshme, e parashikuar në nenin 28, të ligjit nr. 9632, datë 30.10.2006 , “Për sistemin e taksave vendore”, të ndryshuar. 
3. Pasuritë e paluajtshme të vendosura në zonën e teknologjisë dhe zhvillimit ekonomik, të cilat mund të jenë në pronësi të “personave fizikë” apo individëve, nuk përjashtohen nga tatimi mbi të ardhurat personale për kalimin e së drejtës së pronësisë mbi pasuritë e paluajtshme, të parashikuar në ligjin përkatës tatimor. 
IX. NIVELI I NJOHJES SI TË ZBRITSHME TE SHPENZIMEVE PËR PAGA DHE KONTRIBUTE
1. Për vitin e parë fiskal të ushtrimit të aktivitetit, shpenzimet për paga dhe kontributet e sigurimeve shoqërore e shëndetësore, që punëdhënësi paguan për punëmarrësit, njihen 150 % të vlerës. Kjo lehtësi jepet si për “përdoruesit”, ashtu edhe për “zhvilluesit e licencuar”. Viti fiskal nënkupton periudhën brenda një viti kalendarik nga data kur fillon lehtësia tatimore, deri në datën 31 dhjetor të atij viti.  
2. Për “zhvilluesin e licencuar” të zonës së teknologjisë dhe zhvillimit ekonomik, person juridik i licencuar, vendas ose i huaj, merren në konsideratë shpenzimet e pagave dhe kontributet e punëdhënësit vetëm për të punësuarit në listëpagesat e tij. Kjo lehtësi tatimore nuk përfitohet nga sipërmarrësit e punimeve që operojnë mbi baza kontraktuale për llogari të “zhvilluesit të licencuar”. Në deklaratën vjetore të fitimit të tatueshëm, “zhvilluesi i licencuar”, që e përfiton këtë lehtësi, deklaron në rubrikën përkatëse koston reale të pagave dhe kontributeve dhe, më pas, shton si shpenzim të zbritshëm 50 % të tyre. 
3. Në vitet në vijim pas vitit të parë të ushtrimit të veprimtarisë, shpenzimet shtesë për pagat, në raport me vitin paraardhës, për efekt të llogaritjes së fitimit të tatueshëm, njihen si shpenzime të njohura me 150 % të vlerës. Si bazë krahasimi, në këtë rast, merren shpenzimet mesatare mujore të pagave dhe kontributeve të vitit të parë, të cilat krahasohen me shpenzimet e pagave dhe kontributeve të çdo muaji të vitit të dytë. Nëse nga ky krahasim rezulton rritje e shpenzimeve në muajin përkatës të vitit pasardhës në raport me mesataren mujore të vitit të parë, do të njihet si shpenzim i zbritshëm edhe 50 % e kësaj vlere. I njëjti parim llogaritjeje zbatohet edhe për vitet pasardhëse, duke marrë parasysh shpenzimet mesatare mujore për paga dhe kontribute të vitit paraardhës. 
4. Për “përdoruesin” e zonës së teknologjisë dhe zhvillimit ekonomik, person juridik i licencuar, vendas ose i huaj, merren në konsideratë shpenzimet e pagave dhe kontributet e punëdhënësit vetëm për të punësuarit në listëpagesat e tij. Kjo lehtësi tatimore nuk përfitohet nga asnjë operator ekonomik i cili mund të ofrojë furnizime me shërbime në zonë, por nuk ka statusin e “përdoruesit”, të miratuar nga institucioni përgjegjës. Në deklaratën vjetore të fitimit të tatueshëm, “përdoruesi” që e përfiton këtë lehtësi deklaron, në rubrikën përkatëse, koston reale të pagave dhe kontributeve e, më pas, shton si shpenzim të zbritshëm 50 % të tyre. 
5. Në vitet në vijim pas vitit të parë të ushtrimit të veprimtarisë, shpenzimet shtesë për pagat, në raport me vitin paraardhës, për efekt të llogaritjes së fitimit të tatueshëm, njihen si shpenzime të njohura me 150 % të vlerës. Si bazë krahasimi, në këtë rast, merren shpenzimet mesatare mujore të pagave dhe kontributeve të vitit të parë, të cilat krahasohen me shpenzimet e pagave dhe kontributeve të çdo muaji të vitit të dytë. Nëse nga ky krahasim rezulton rritje e shpenzimeve në muajin përkatës të vitit pasardhës, në raport me mesataren mujore të vitit të parë, do të njihet si shpenzim i zbritshëm edhe 50 % e kësaj vlere. I njëjti parim llogaritjeje zbatohet edhe për vitet pasardhëse, duke marrë parasysh shpenzimet mesatare mujore për paga dhe kontribute të vitit paraardhës.
X. SHPENZIMET E TRAJNIMIT TË PUNONJËSVE
1. Shpenzimet e trajnimit të punonjësve në zonat e teknologjisë dhe zhvillimit ekonomik, për efekt të llogaritjes së fitimit të tatueshëm, njihen si shpenzime të njohura të periudhës tatimore me dyfishin e vlerës, për një periudhë 10-vjeçare nga fillimi i veprimtarisë ekonomike. Kjo lehtësi jepet si për “përdoruesit”, ashtu edhe për “zhvilluesit e licencuar”. Viti fiskal nënkupton periudhën brenda një viti kalendarik nga data kur fillon lehtësia tatimore, deri në datën 31 dhjetor të atij viti. 
2. Për “zhvilluesin e licencuar” të zonës së teknologjisë dhe zhvillimit ekonomik, person juridik i licencuar, vendas ose i huaj, merren në konsideratë shpenzimet e trajnimit vetëm për të punësuarit në listëpagesat e tij. Kjo lehtësi tatimore nuk përfitohet nga sipërmarrësit e punimeve që operojnë mbi baza kontraktuale për llogari të “zhvilluesit e licencuar”. Në deklaratën vjetore të fitimit të tatueshëm, “zhvilluesi i licencuar” që e përfiton këtë lehtësi deklaron, në rubrikën përkatëse, koston reale të shpenzimeve të trajnimit dhe, më pas, shton si shpenzim të zbritshëm edhe 100 % të tyre. 
3. Për “përdoruesin” e zonës së teknologjisë dhe zhvillimit ekonomik, person juridik i licencuar, vendas ose i huaj, merren në konsideratë shpenzimet e trajnimit vetëm për të punësuarit në listëpagesat e tij. Kjo lehtësi tatimore nuk përfitohet nga asnjë operator ekonomik i cili mund të ofrojë furnizime me shërbime në zonë, por nuk ka statusin e “përdoruesit”, të miratuar nga institucioni përgjegjës. Në deklaratën vjetore të fitimit të tatueshëm, “përdoruesi” që e përfiton këtë lehtësi deklaron, në rubrikën përkatëse, koston reale të shpenzimeve të trajnimit dhe, më pas, shton si shpenzim të zbritshëm edhe 100 % të tyre. 
4. Shpenzimet e trajnimit duhet të jenë të justifikuara me kontratat përkatëse ndërmjet “zhvilluesit”, “përdoruesit” dhe ofruesit të shërbimit të trajnimit, qofshin këta persona juridikë vendas apo të huaj, persona fizikë apo individë të licencuar për trajnime
XI. SHPENZIMET PËR KËRKIM SHKENCOR DHE ZHVILLIM
1. Shpenzimet për kërkim shkencor dhe zhvillim njihen si shpenzime të zbritshme me dyfishin e vlerës, për një periudhë 10-vjeçare nga fillimi i veprimtarisë ekonomike.
2. Shpenzime për kërkim shkencor dhe zhvillim të kompanisë konsiderohen ato lloje shpenzimesh qëllimi i të cilave nuk është realizimi i shpejtë i të ardhurave dhe fitimit. Të tilla shpenzime përfshijnë kostot e kërkimit për projektimin, modelimin dhe dizenjimin e produkteve të reja apo kërkime të tjera të aplikuara teknologjike, të cilat mund të lehtësojnë zhvillimin dhe përmirësimin e ardhshëm të produkteve. Kjo lehtësi zbatohet për “përdoruesit” e zonës së teknologjisë dhe zhvillimit ekonomik, të cilët prodhojnë produkte apo ofrojnë shërbime.
3. “Përdoruesit” e zonës së teknologjisë dhe zhvillimit ekonomik duhet të evidentojnë në mënyrë të qartë shpenzimet për kërkim shkencor dhe zhvillim, duke i pasqyruar ato në raporte analitike të veçanta, të cilat janë objekt i kontrollit dhe verifikimit nga organi tatimor. 
4. Në deklaratën analitike vjetore të fitimit të tatueshëm, “përdoruesi” që e përfiton këtë lehtësi deklaron, në rubrikën përkatëse të saj, koston reale të shpenzimeve për kërkim shkencor dhe zhvillim, dhe, më pas, në rubrikat shtesë shton si shpenzim të zbritshëm 100 % të tyre. 
XII. TRANSFERIMI I VEPRIMTARIVE EKONOMIKE
1. Lehtësitë tatimore, të parashikuara në nenin 13, të ligjit nr. 9789, datë 19.7.2007, “Për krijimin dhe funksionimin e zonave ekonomike”, nuk përfitohen, nëse konstatohet se “përdoruesi i miratuar”, që operon në zonën e teknologjisë dhe zhvillimit ekonomik, ka transferuar veprimtarinë ekzistuese të tij apo të personave të tjerë, e cila kryhej në pjesën tjetër të territorit shqiptar, në zonën e teknologjisë dhe zhvillimit ekonomik, me qëllim kryesor përfitimin e lehtësive të parashikuara në këtë ligj. Çdo transaksion që në thelb rezulton në transferimin e veprimtarisë ekonomike, sipas përcaktimit të mësipërm, e përjashton “përdoruesin” e zonës së teknologjisë dhe zhvillimit ekonomik nga përfitimet fiskale. 
2. Ky rregull përfshin transferimin tërësor apo të pjesshëm të veprimtarisë ekonomike, të tërësisë së aseteve apo të një pjese të tyre, kur kjo realizohet:
a) midis dy personave juridikë, nëse marrësi me statusin e “përdoruesit” të zonës së teknologjisë dhe zhvillimit ekonomik, realizon vazhdimësinë e veprimtarisë së transferuar, pavarësisht se ky transferim është kryer kundrejt pagesës ose jo.  
b) nga vetë personi juridik, që ka fituar statusin e “përdoruesit” të zonës së teknologjisë dhe zhvillimit ekonomik, i cili transferon plotësisht apo pjesërisht veprimtarinë ekonomike apo asetet e tij nga pjesa e veprimtarisë ekonomike që ai ka zhvilluar apo zhvillon jashtë zonës ekonomike.
3. Transferimi nënkupton zhvendosjen e tërësisë së veprimtarisë ekonomike ose të një pjese autonome të një veprimtarie, e cila përfshin elemente të trupëzuara e, sipas rastit, të patrupëzuara, të cilat së bashku formojnë një veprimtari (sipërmarrje) apo një pjesë të një sipërmarrjeje, e cila, në gjendjen që transferohet në favor të “përdoruesit” të zonës së teknologjisë dhe zhvillimit ekonomik, mund të vazhdojë të zhvillojë aktivitet ekonomik të pavarur, në kushte të ngjashme si përpara transferimit. Tërësia e aseteve që transferohen në kuadrin e një veprimtarie ekonomike, përbën fondin e investimit, i cili përfshin stokun, aktive të trupëzuara ose të patrupëzuara, patentat e ndryshme, kontratat e punësimit etj. 
4. Konsiderohet si transferim i veprimtarisë ekonomike transferimi i tërësisë së aseteve apo i një pjese të tyre, që kryhen në kuadrin e një operacioni bashkimi, përthithjeje, ndarjeje të personit juridik apo në kuadrin e ristrukturimit të një grupi. 
XIII. MASAT QË NDËRMERREN NË RASTET E PËRFITIMIT ABUZIV TË LEHTËSIVE TATIMORE 
1. Nëse produktet dhe mallrat nga zona e teknologjisë dhe zhvillimit ekonomik dalin për shitje në tregun e brendshëm me një çmim nën çmimin normal të tregut për produktin në fjalë ose produkte të ngjashme apo të zëvendësueshme në mënyrë direkte, dhe kur i shkaktohet dëm material industrisë vendase, ministria përgjegjëse për ekonominë aplikon një tarifë korrektimi të vlerës së munguar mbi produktin në fjalë. 
2. Hetimi i çmimeve të aplikuara për shitjen e produkteve që dalin nga një zonë e teknologjisë dhe zhvillimit ekonomik e që hyjnë në pjesën tjetër të territorit doganor të Republikës së Shqipërisë bëhet nga ministria përgjegjëse për ekonominë, pas ankimimit me shkrim të operatorëve ekonomikë që prodhojnë dhe/ose tregtojnë produktin në fjalë, ose produkte të ngjashme apo të zëvendësueshme në mënyrë direkte.
3. Në rastet kur nga hetimi i situatës rezulton se produktet dhe mallrat e dala nga zona e teknologjisë dhe zhvillimit ekonomik tregtohen me një çmim nën çmimin normal të tregut për produktin në fjalë ose produkte të ngjashme apo të zëvendësueshme në mënyrë direkte, përcaktohet një “tarifë korrektimi” (shtesë mbi çmimin e shitjes së atij produkti), e cila kërkohet të paguhet nga “përdoruesi” i cili i ka prodhuar ato në zonën e teknologjisë dhe zhvillimit ekonomik.
4. Për përcaktimin e çmimit të tregut të produkteve dhe mallrave që dalin nga zona e teknologjisë dhe zhvillimit ekonomik dhe tregtohen me një çmim nën çmimin normal të tregut për produktin në fjalë, merren në konsideratë:
a) të dhënat reale të çmimeve të shitjes të të njëjtit produkt të përdorur nga operatorë të tjerë; 
b) çmimet e referencës që ndiqen apo publikohen nga organe shtetërore si dogana, tatimet, INSTAT-i etj.;
c) të dhëna të siguruara nga vetë investigimi që kanë bërë strukturat përkatëse të ministrisë përgjegjëse për ekonominë. 
5. Administrata doganore dhe ajo tatimore, të cilat autorizohen nga ligjet specifike të fushës së veprimtarisë së tyre për përdorimin e metodave alternative të vlerësimit të çmimeve, kostove dhe fitimeve, bashkëpunojnë dhe u përgjigjen kërkesave të ministrisë përgjegjëse për ekonominë në lidhje me të dhëna, evidenca, raporte, investigime dhe vlerësime çmimesh, mallrash apo produktesh, që bëjnë të mundur zbatimin e këtij neni për rastet e përfitimit abuziv të lehtësive tatimore. 
6. Në rastin kur strukturat e autorizuara të ministrisë përgjegjëse për ekonominë vendosin të aplikojnë “tarifën e korrektuar të vlerës së munguar mbi produktin në fjalë”, e pasqyrojnë vendimin e marrë dhe masat përkatëse në aktin e konstatimit dhe procesverbalin përkatës. Bazuar në dispozitat ligjore në fuqi, operatorët ekonomikë mund të apelojnë ndaj masave të ndërmarra dhe penaliteteve të vendosura nga organi i autorizuar. Ministri përgjegjës për ekonominë përcakton, me rregullore, njësinë përgjegjëse për hetimin e rasteve të tilla dhe detajon procedurat manuale të operimit të kësaj njësie.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

ANEKS PËR PIKAT 1 DHE 2, TË KREUT V “AMORTIZIMI I PËRSHPEJTUAR I AKTIVEVE KAPITALE”
Shembull 1/pika 1 e kreut V, të vendimit: Data e fillimit të punimeve sipas marrëveshjes ndërmjet institucionit përgjegjës dhe zhvilluesit të zonës është 5 janar 2016. Data e fillimit të investimit nga zhvilluesi është 1 korrik 2016. Në vitin 2016 shpenzimet kapitale në aktive afatgjata të zhvilluesit janë 50.000.000 lekë, në vitin 2017 ato janë 80.000.000 lekë dhe në vitin 2018 ato janë 100.000.000 lekë. Për efekt të zbatimit të kësaj lehtësie fiskale, në vitin 2016 do të njihen si shpenzime korrente 50.000.000 x 20% = 16.000.000 lekë. Shumat shpenzimeve si më sipër do të jenë të zbritshme, për të gjithë investimin kapital të realizuar në atë vit. Njohja si shpenzime të zbritshme për një periudhë 2-vjeçare sa më sipër nënkupton dy vite të njëpasnjëshme.

Shembull 2/pika 2 e kreut V, të vendimit: Data e miratimit për fillimin e veprimtarisë ekonomike të përdoruesit në zonë, 1 korrik 2016. Data e fillimit të investimit nga përdoruesi, 1 shtator 2016. Në vitin 2016 shpenzimet kapitale të aktive afatgjata makineri, pajisje, instalime etj. Te përdoruesit janë 10.000.000 lekë, në vitin 2017 ato janë 50.000.000 lekë dhe në vitin 2018 ato janë 20.000.000 lekë. Për efekt të zbatimit të kësaj lehtësie, në vitin 2016 do të njihen si shpenzime korrente 10.000.000 x 20% = 1.000.000 lekë dhe në vitin 2017 do të njihen si shpenzime korrente 50.000.000 x 20% = 10.000.000 lekë. Njohja si shpenzime të zbritshme për një periudhë 2-vjeçare sa më sipër nënkupton dy vite të njëpasnjëshme.

VENDIM
Nr. 658, datë 29.7.2015

PËR PËRCAKTIMIN E PROCEDURAVE PËR DHËNIEN E LICENCAVE PËR PRODHIMIN, ÇAKTIVIZIMIN DHE RIPARIMIN E ARMËVE

Në mbështetje të pikës 2, të nenit 100 të Kushtetutës, dhe të shkronjës “d”, të nenit 14, të ligjit nr. 74/2014, “Për armët”, me propozimin e ministrit të Mbrojtjes, Këshilli i Ministrave 

VENDOSI:

I. PROCEDURAT E LËSHIMIT TË LICENCËS PËR PRODHIMIN, ÇAKTIVI-ZIMIN DHE/OSE RIPARIMIN E ARMËVE
1. Licenca për prodhimin, çaktivizimin e riparimin e armëve të zjarrit, pjesëve përbërëse dhe municioneve të tyre u jepet personave fizikë ose juridikë, privatë ose publikë, vendas ose të huaj, nga Autoriteti i Kontrollit Shtetëror të Eksporteve (AKSHE), në Ministrinë e Mbrojtjes.
2. Në këtë vendim njësohen me armët e zjarrit edhe municionet dhe pjesët përbërëse të armës.
3. Miratimi ose refuzimi për lëshimin e licencës së prodhimit të armëve për kategoritë “A”, “B” dhe “C”, të përcaktuara në pikat 1, 2 dhe 3, të nenit 8, të ligjit nr. 74/2014, “Për armët”, bëhet me vendim të AKSHE-së, brenda 6 (gjashtë) muajve nga data e plotësimit të dokumentacionit të përcaktuar në pikën 14, të këtij vendimi.

4. Miratimi ose refuzimi për lëshimin e licencës për çaktivizimin dhe/ose riparimin e armëve të zjarrit për kategoritë “A”, “B” dhe “C” bëhet me vendim të AKSHE-së, brenda 3 (tre) muajve nga data e plotësimit të dokumentacionit të përcaktuar në pikën 14, të këtij vendimi.
[bookmark: OLE_LINK1]5. Afati i vlefshmërisë së licencës së prodhimit të armëve është 10-vjeçar, me të drejtë rinovimi, ndërsa afati i vlefshmërisë së licencës për çaktivizimin dhe/ose riparimin e armëve është 7-vjeçar, me të drejtë rinovimi. 
6. Procedura e rinovimit të licencës së prodhimit, çaktivizimit dhe/ose riparimit të armëve të zjarrit është e njëjtë me atë të dhënies së saj.
7. Pagesa për tarifën e licencimit për prodhimin e armëve të zjarrit është 1 500 000 (një milion e pesëqind mijë) lekë. 
8. Për licencën e prodhimit, për çdo tipologji artikulli që do të prodhohet, paguhet një tarifë shtesë prej 50 000 (pesëdhjetë mijë) lekësh.
9. Tarifa për licencimin për çaktivizimin dhe/ose riparimin e armëve të zjarrit është 700 000 (shtatëqind mijë) lekë. 
10. Tarifa është e njëjtë edhe për rinovimin e licencave të prodhimit ose çaktivizimit dhe/ose riparimit të armëve.
11. Tarifa për licencimin, prodhimin, çaktivizimin dhe/ose riparimin e armëve të zjarrit derdhet në buxhetin e shtetit.
12. Mandatpagesa e tarifës përkatëse paraqitet nga subjekti aplikues pas marrjes së vendimit nga Autoriteti i Kontrollit Shtetëror të Eksporteve dhe para zbardhjes së licencës. 
13. Licenca zbardhet 5 (pesë) ditë pune pas datës së shlyerjes së tarifës së licencimit.
14. Subjekti që kërkon të pajiset me licencë për prodhimin, çaktivizimin dhe/ose riparimin e armëve për kategoritë “A”, “B” dhe “C” paraqet pranë Autoritetit të Kontrollit Shtetëror të Eksporteve kërkesën me shkrim, në formë autobiografike, me adresën e saktë dhe dokumentet origjinale ose fotokopjet e noterizuara, si më poshtë:
a) Ekstraktin e plotë historik, nga Qendra Kombëtare e Regjistrimit, me objekt aktiviteti në fushën për të cilën kërkohet pajisja me licencë;
b) Vërtetim nga prokuroria, që subjekti nuk është në procedim penal;

c) Dëshmi penaliteti për administratorin e shoqërisë;
ç) Përgjigjen me shkrim mbi besueshmërinë për administratorin e shoqërisë, lëshuar nga Policia e Shtetit;
d) Licencën për sigurinë dhe mbrojtjen e mjedisit për ambientet e prodhimit, çaktivizimit dhe/ose riparimit të armëve; 
dh) Lejen e ndërtimit, shoqëruar me planimetrinë e objekteve për prodhimin, çaktivizimin dhe/ose riparimin e armëve dhe municioneve të tyre, ku të jenë të parashikuar repartet e prodhimit, magazinimit, laboratori i analizave kimike e balistike, poligonet, si dhe çdo njësi tjetër e cila i nevojitet procesit të prodhimit;
e) Kontratën e punësimit me drejtuesin teknik, i cili duhet të jetë inxhinier mekanik, kimist ose specialist prodhimi me përvojë pune, të paktën, 3-vjeçare, në fushën e prodhimit të armëve;
ë) Skemën teknologjike të prodhimit, çaktivizimit dhe/ose riparimit, të miratuar nga drejtuesi teknik dhe nga administratori i shoqërisë;
f) Projektin e magazinave të lëndëve të para eksplozive, të miratuar nga Reparti i Inspektim-Shpëtim-Minierave, në përputhje me vendimin nr. 533, datë 8.7.2005, të Këshillit të Ministrave, “Për miratimin e rregullores së teknikës së sigurimit për përdorimin civil të lëndëve plasëse në Republikën e Shqipërisë”;
g) Aktin teknik dhe projektin për mbrojtjen nga zjarri dhe shpëtimi për mjediset ku do të prodhohen, magazinohen, çaktivizohen dhe/ose riparohen armët, ku të jenë përcaktuar sistemet e shuarjes së zjarrit, si brenda, ashtu edhe jashtë këtyre ambienteve;
gj) Planin e veprimit dhe dokumentacionin për kushtet e sigurisë në punë, trajnimin e punonjësve dhe stafit, të miratuar nga drejtuesi teknik dhe administratori i shoqërisë;
h) Kontratën për ruajtjen e ambienteve të prodhimit, magazinimit, çaktivizimit dhe/ose riparimit të armëve, me një shoqëri të pajisur me licencë të ruajtjes së sigurisë fizike, në të cilën të jetë parashikuar një plan i detajuar i masave të sigurisë, ku të përfshihen vendrojat, rrethimi, kamerat e sigurisë, si dhe çdo masë tjetër e marrë për sigurinë e objektit;

i) Dokumentacionin teknik mbi pajisjet testuese për provat balistike dhe për pajisjet laboratorike për provat kimike;
j) Dokumentacionin teknik për llojin, tipin, specifikimet teknike e standardet e ndjekura për armët dhe municionet që do të prodhohen, çaktivizohen dhe/ose riparohen.
k) Përpara zbardhjes së licencës subjekti aplikues duhet të paraqesë kontratën mbi sigurimin e përgjegjësisë publike të subjektit dhe sigurimin e jetës e të shëndetit të punonjësve nga aksidentet. 
Dokumentacioni i përmendur më sipër duhet të jetë lëshuar nga organet kompetente, brenda 3 (tre) muajve të fundit nga data e aplikimit të subjektit.
15. Ndërmarrjet shtetërore ekzistuese që kryejnë veprimtari prodhimi, çaktivizimi dhe/ose riparimi të armëve, për t’u pajisur me licencë për prodhimin, çaktivizimin dhe/ose riparimin e armëve, paraqesin pranë Autoritetit të Kontrollit Shtetëror të Eksporteve kërkesën me shkrim, në formë autobiografike, me adresën e saktë dhe dokumentet origjinale ose kopje të njësuara me origjinalin, si më poshtë:
a) Vendimin/urdhrin e emërimit të drejtorit të ndërmarrjes shtetërore;
b) Licencën për sigurinë dhe mbrojtjen e mjedisit për ambientet e prodhimit, çaktivizimit dhe/ose riparimit të armëve; 
c) Planimetrinë e objekteve për prodhimin armëve dhe municioneve të tyre, ku të jenë të parashikuar repartet e prodhimit, magazinimit, laboratori i analizave kimike dhe balistike, poligonet si dhe çdo njësi tjetër e cila i nevojitet procesit të prodhimit, çaktivizimit dhe/ose riparimit, të miratuar nga drejtori i ndërmarrjes;
ç) Urdhrin e emërimit të drejtuesit teknik/kryeinxhinierit të ndërmarrjes; 
d) Skemën teknologjike të prodhimit, çaktivizimit dhe/ose riparimit, të miratuar nga drejtuesi teknik dhe nga drejtori i ndërmarrjes;
dh) Aktin teknik si dhe projektin për mbrojtjen nga zjarri dhe shpëtimi për mjediset ku do të prodhohen, magazinohen, çaktivizohen dhe/ose riparohen armët, ku të jenë përcaktuar sistemet e shuarjes së zjarrit, si brenda, ashtu edhe jashtë këtyre ambienteve;
e) Planin e veprimit dhe dokumentacionin për kushtet e sigurisë në punë, trajnimin e punonjësve dhe stafit, të miratuar nga drejtuesi teknik dhe drejtori i ndërmarrjes;
ë) Dokumentacionin teknik mbi pajisjet testuese për provat balistike, si dhe pajisjet laboratorike për provat kimike;
f) Dokumentacionin teknik mbi llojin, tipin, specifikimet teknike dhe standardet e ndjekura për armët dhe municionet që do të prodhohen, çaktivizohen dhe/ose riparohen.
16. Përjashtohen nga detyrimi për pagesën e tarifës ndërmarrjet shtetërore të cilat aplikojnë për licencë për prodhimin, çaktivizimin dhe/ose riparimin e armëve, brenda 1 (një) viti nga data e hyrjes në fuqi të këtij vendimi.
Në rast të privatizimit, dhënies me qira ose me koncesion të ndërmarrjeve shtetërore, subjekti që privatizon, merr me qira ose koncesion ndërmarrjen shtetërore duhet të aplikojë dhe të paraqesë të gjitha dokumentet e përcaktuara në pikën 14, të këtij vendimi, për t’u pajisur me licencë për prodhimin, çaktivizimin dhe/ose riparimin e armëve, si dhe të paguajë tarifën e licencimit, sipas përcaktimeve të këtij vendimi. 
17. Autoriteti i Kontrollit Shtetëror të Eksporteve, në përfundim të procesit të dorëzimit të dokumentacionit nga subjekti aplikues, ngre një komision, me specialistë të fushës, për vlerësimin në ambientet e prodhimit, çaktivizimit dhe/ose riparimit, të kushteve dhe kritereve të paraqitura në dokumentacionin e aplikimit.
18.	Subjekti i pajisur me licencë për prodhimin, çaktivizimin dhe/ose riparimin e armëve, para fillimit të aktivitetit, depoziton një kopje të licencës në Qendrën Kombëtare të Regjistrimit.
II. MBAJTJA E TË DHËNAVE DHE RAPORTIMI
1. Subjekti i pajisur me licencë për prodhimin, çaktivizimin dhe/ose riparimin e armëve duhet:
a) të mbajë të dhënat në regjistra elektronikë dhe në letër, mbi sasinë e prodhuar, çaktivizuar dhe/ose riparuar për çdo armë dhe municion të përfunduar, si dhe për pjesët përbërëse të tyre;
b) të mbajë të dhënat në regjistra elektronikë dhe në letër për çdo copë, sasi të shitur brenda apo jashtë vendit;
c) të mbajë të dhëna për çdo model eksperimental para prodhimit;
ç) të vulosë çdo pjesë përbërëse të armëve dhe municioneve të tyre, sipas përcaktimeve të vendimit nr. 348, datë 29.4.2015, të Këshillit të Ministrave, “Për procedurat e hyrjes/daljes, vulosjes së armëve dhe regjistrimit të shtetasve shqiptarë e të huaj me armë të kategorive “B” dhe “C”, në territorin e Republikës së Shqipërisë”;
d) të përcaktojë procedurat dhe të kryejë testime periodike për cilësinë e produktit përfundimtar dhe pjesëve përbërëse;
dh) të raportojë, çdo muaj, pranë Autoritetit të Kontrollit Shtetëror të Eksporteve, për sasinë e prodhuar, llojin, tipin, numrin e serisë.
2. Të dhënat e mësipërme duhet të mbahen nga subjekti për një afat minimal 10-vjeçar
III. SANKSIONET
1. Autoriteti i Kontrollit Shtetëror të Eksporteve merr masën administrative “pezullim të licencës” në këto raste:
a) Kur, gjatë verifikimeve dhe kontrolleve të ushtruara, vëren shkelje të kushteve të përcaktuara në këtë vendim; 
b) Kur, gjatë verifikimeve dhe kontrolleve të ushtruara, vëren se, pas pajisjes me licencë, subjekti i shmang ose i ndryshon kushtet dhe kriteret e përcaktuara për dhënien e licencës.
Në këto raste, subjektit i jepet një afat nga 1 (një) deri në 3 (tre) muaj për plotësimin e mangësive të konstatuara. Në përfundim të këtij afati, në rast se nuk janë plotësuar mangësitë, AKSHE-ja vendos për heqjen e licencës së prodhimit, çaktivizimit dhe/ose riparimit të armëve.
2. Autoriteti i Kontrollit Shtetëror të Eksporteve vendos për heqjen e licencës në këto raste:
a) Kur, gjatë verifikimeve dhe kontrolleve të ushtruara, vëren përsëritjen e shkeljeve të përcaktuara në pikën 1, të këtij kreu;
b) Kur subjekti dënohet me vendim gjykate të formës së prerë për kryerjen e një vepre penale, që lidhet me ushtrimin e veprimtarisë së importimit, eksportimit dhe prodhimit të armëve, apo që cenon jetën e shëndetin e njeriut;
c) Kur subjekti, gjatë importimit, eksportimit apo prodhimit të armëve, municioneve dhe pjesëve përbërëse të tyre, shkel rregullat teknike të prodhimit, transportimit, përdorimit, duke rrezikuar jetën e njerëzve, të kafshëve dhe mjedisin.
Subjekti, të cilit i hiqet licenca e prodhimit, çaktivizimit dhe/ose riparimit të armëve, nuk ka të drejtë aplikimi për pajisje me licencë për një periudhë 5-vjeçare.
IV. ANKIMIMI
1. Vendimet e Autoritetit të Kontrollit Shtetëror të Eksporteve mund të ankimohen tek ministri i Mbrojtjes, brenda 30 (tridhjetë) ditëve nga data e marrjes dijeni. 
2. Ministri i Mbrojtjes, brenda 30 (tridhjetë) ditëve nga data e marrjes së ankimit, vendos për lënien në fuqi, ndryshimin ose shfuqizimin e vendimit të Autoritetit të Kontrollit Shtetëror të Eksporteve. 
3. Ndaj vendimit të ministrit të Mbrojtjes mund të bëhet ankim në rrugë gjyqësore, brenda 30 (tridhjetë) ditëve nga data e marrjes dijeni.
 V. DISPOZITA TË FUNDIT
1. Autoriteti i Kontrollit Shtetëror të Eksporteve miraton, me akte të veçanta, procedurat për mënyrën e aplikimit, vlerësimit të kritereve, kontrollin e kushteve të licencimit dhe formatet e licencave.
2. Ngarkohen Autoriteti i Kontrollit Shtetëror të Eksporteve, Ministria e Mbrojtjes dhe ministria përgjegjëse për rendin dhe sigurinë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

VENDIM
Nr. 664, datë 29.7.2015

PËR SHPËRNDARJEN E FONDIT TRANSITOR PËR ZBATIMIN E REFORMËS SË RE ADMINISTRATIVO - TERRITORIALE

Në mbështetje të nenit 100 të Kushtetutës dhe të nenit 15 e të aneksit 1, të ligjit nr. 160/2014, “Për miratimin e buxhetit të vitit 2015”, me propozimin e ministrit të Financave dhe të ministrit të Shtetit për Çështjet Vendore, Këshilli i Ministrave

VENDOSI:

1. Shpërndarjen e fondit transitor në vlerën 1 857 683 000 (një miliard tetëqind e pesëdhjetë e shtatë milionë e gjashtëqind e tetëdhjetë e tre mijë) lekë, për zbatimin e reformës së re administrativo-territoriale, për 61 bashkitë, sipas tabelës 1, bashkëlidhur këtij vendimi.
2. Ky fond të përballohet nga fondi për zbatimin e reformës së re administrativo-territoriale, miratuar për vitin 2015.
3. Ngarkohet Ministria e Financave dhe ministri i Shtetit për Çështjet Vendore për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama

Tabela 1
	
	
	
	
	   Në mijë lekë

	Nr.
	Qarku
	Njësitë e qeverisjes vendore
	Bashki (B)
	Vlera

	1
	Berat
	Berat
	B
	29,484

	2
	
	Ura Vajgurore
	B
	19,260

	3
	
	Kuçovë
	B
	17,561

	4
	
	Skrapar
	B
	28,178

	5
	
	Poliçan
	B
	13,333

	6
	Dibër
	Dibër
	B
	61,091

	7
	
	Bulqizë
	B
	36,089

	8
	
	Mat
	B
	26,517

	9
	
	Klos
	B
	12,593

	10
	Durrës
	Durrës
	B
	68,427

	11
	
	Shijak
	B
	16,950

	12
	
	Krujë
	B
	50,476

	13
	Elbasan
	Elbasan
	B
	67,751

	14
	
	Cërrik
	B
	19,994

	15
	
	Belsh
	B
	13,037

	16
	
	Peqin
	B
	21,593

	17
	
	Gramsh
	B
	30,556

	18
	
	Librazhd
	B
	35,785

	19
	
	Përrenjas
	B
	22,353

	20
	Fier
	Fier
	B
	75,086

	21
	
	Patos
	B
	7,188

	22
	
	Roskovec
	B
	15,254

	23
	
	Lushnjë
	B
	48,143

	24
	
	Divjakë
	B
	40,929

	25
	
	Mallakastër
	B
	28,219

	26
	Gjirokastër
	Gjirokastër
	B
	30,609

	27
	
	Libohovë
	B
	8,628

	28
	
	Tepelenë
	B
	12,027

	29
	
	Memaliaj
	B
	18,526

	30
	
	Përmet
	B
	19,630

	31
	
	Këlcyrë
	B
	10,291

	32
	
	Dropull
	B
	11,435

	33
	Korçë
	Korçë
	B
	39,917

	34
	
	Maliq
	B
	46,173

	35
	
	Pustec
	B
	0

	36
	
	Kolonjë
	B
	26,641

	37
	
	Devoll
	B
	31,774

	38
	
	Pogradec
	B
	50,107

	39
	Kukës
	Kukës
	B
	53,358

	40
	
	Has
	B
	17,332

	41
	
	Tropojë
	B
	39,056

	42
	Lezhë
	Lezhë
	B
	90,356

	43
	
	Mirditë
	B
	36,639

	44
	
	 Kurbin
	B
	36,485

	45
	Shkodër
	 Malësi e Madhe
	B
	40,638

	46
	
	Shkodër
	B
	66,571

	47
	
	Vau -Dejës
	B
	32,069

	48
	
	Pukë
	B
	19,803

	49
	
	Fushë-Arrëz
	B
	18,011

	50
	Tiranë
	Tiranë
	B
	92,073

	51
	
	Kamëz
	B
	27,858

	52
	
	Vorë
	B
	10,878

	53
	
	Kavajë
	B
	25,846

	54
	
	Rrogozhinë
	B
	17,277

	55
	Vlorë
	Vlorë
	B
	36,904

	56
	
	Selenicë
	B
	27,945

	57
	
	Himarë
	B
	13,390

	58
	
	Sarandë
	B
	6,325

	59
	
	Konispol
	B
	9,720

	60
	
	Finiq
	B
	24,773

	61
	
	Delvinë
	B
	2,771

	TOTALI
	1,857,683




VENDIM
Nr. 666, datë 29.7.2015

PËR SHPALLJEN E ZONËS SË TEKNOLOGJISË DHE ZHVILLIMIT EKONOMIK NË SPITALLË, DURRËS 

Në mbështetje të nenit 100 të Kushtetutës dhe të nenit 4, të ligjit nr. 9789, datë 19.7.2007, “Për krijimin dhe funksionimin e zonave të teknologjisë dhe zhvillimit ekonomik”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

1. Shpalljen “Zonë e teknologjisë dhe zhvillimit ekonomik” të territorit, me sipërfaqe 501.9 (pesëqind e një pikë nëntë) ha, pjesë e zonës kadastrale nr. 8517, në Spitallë, Durrës, në përbërje të së cilës janë parcelat me numra pasurie, sipas listës që i bashkëlidhet këtij vendimi.
2. Shtrirja, kufijtë, pikat e hyrjes dhe të daljes së kësaj zone përcaktohen në hartën treguese, që i bashkëlidhet këtij vendimi.
3. Llojet e veprimtarive që do të zhvillohen në këtë zonë janë: 
- prodhuese, industriale dhe agropërpunim;
- tregtare dhe magazinim mallrash;
- shërbime.
4. Periudha e funksionimit të zonës është 99 vjet.




5. Përzgjedhja e zhvilluesit të bëhet nëpërmjet procedurës konkurruese. 
6. Si fazë e parë të përzgjidhet zhvilluesi për një sipërfaqe prej 212.8 (dyqind e dymbëdhjetë pikë tetë) ha, sipas hartës dhe numrave të pasurive, bashkëlidhur këtij vendimi.
7. Kriteret, në bazë të të cilave vlerësohen zhvilluesit, do të jenë:
- propozimi i projektit teknik;
- ndikimi mjedisor;
- ndikimi social;
- kohëzgjatja e punimeve;
- kapaciteti financiar i kompanisë dhe mundë-sia e financimit të projektit.
8. Vendimi nr. 72, datë 28.1.2015, i Këshillit të Ministrave, “Për shpalljen e zonës ekonomike, me statusin zonë e lirë në Spitallë, Durrës, dhe për një ndryshim në vendimin nr. 391, datë 21.2.2008, të Këshillit të Ministrave, “Për shpalljen “Zonë ekonomike” në Spitallë, Durrës”, të ndryshuar”, dhe vendimi nr. 391, datë 21.2.2008, i Këshillit të Ministrave, “Për shpalljen “Zonë ekonomike” në Spitallë, Durrës” shfuqizohen. 
9. Ngarkohet Ministria e Zhvillimit Ekonomik, Turizmit, Tregtisë dhe Sipërmarrjes për zbatimin e këtij vendimi.  
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama 







	
	LISTA E PASURIVE QË DO PËRFSHIHEN NË "ZONËN E TEKNOLOGJISË DHE ZHVILLIMIT EKONOMIK" FAZA E PARË

	
	
	
	

	Nr. 
	Zona 
kadastrale
	Nr. pasurie
	Lloji i 
pasurisë 

	1
	        8,517 
	36
	arë

	2
	        8,517 
	37
	arë

	3
	        8,517 
	45
	arë

	4
	        8,517 
	46
	arë

	5
	        8,517 
	47
	arë

	6
	        8,517 
	48
	arë

	7
	        8,517 
	49
	arë

	8
	        8,517 
	50
	arë

	9
	        8,517 
	63
	arë

	10
	        8,517 
	64
	arë

	11
	        8,517 
	65
	arë

	12
	        8,517 
	66
	arë

	13
	        8,517 
	78
	arë

	14
	        8,517 
	79
	arë

	15
	        8,517 
	80
	arë

	16
	        8,517 
	81
	arë

	
	













LISTA E PASURIVE QË DO PËRFSHIHEN NË "ZONËN E TEKNOLOGJISË DHE ZHVILLIMIT EKONOMIK"

	
	
	
	

	Nr. 
	Zona kadastrale
	Nr. pasurie
	Lloji i pasurisë 

	1
	     8,517 
	22
	arë

	2
	     8,517 
	23
	arë

	3
	     8,517 
	34
	arë

	4
	     8,517 
	35
	arë

	5
	     8,517 
	36
	arë

	6
	     8,517 
	37
	arë

	7
	     8,517 
	45
	arë

	8
	     8,517 
	46
	arë

	9
	     8,517 
	47
	arë

	10
	     8,517 
	48
	arë

	11
	     8,517 
	49
	arë

	12
	     8,517 
	50
	arë

	13
	     8,517 
	63
	arë

	14
	     8,517 
	64
	arë

	15
	     8,517 
	65
	arë

	16
	     8,517 
	66
	arë

	17
	     8,517 
	67
	arë

	18
	     8,517 
	76
	arë

	19
	     8,517 
	78
	arë

	20
	     8,517 
	79
	arë

	21
	     8,517 
	80
	arë

	22
	     8,517 
	81
	arë

	23
	     8,517 
	101
	arë

	24
	     8,517 
	102
	arë

	25
	     8,517 
	103
	arë

	26
	     8,517 
	104
	arë

	27
	     8,517 
	105
	arë

	28
	     8,517 
	147
	vaskat
















VENDIM
Nr. 667, datë 29.7.2015

PËR ORGANIZIMIN DHE FUNKSIONIMIN E DREJTORISË SË PËRGJITHSHME TË AKREDITIMIT

Në mbështetje të nenit 100 të Kushtetutës dhe të pikës 8, të nenit 4, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave
VENDOSI:

1. Drejtoria e Përgjithshme e Akreditimit (DPA) menaxhon sistemin e akreditimit të organeve të vlerësimit të konformitetit në sferën e detyrueshme dhe atë vullnetare në Republikën e Shqipërisë.
2. Selia e Drejtorisë së Përgjithshme të Akreditimit është në Tiranë.
3. Drejtoria e Përgjithshme e Akreditimit nuk ka degë territoriale.
4. Drejtoria e Përgjithshme e Akreditimit operon në përputhje me standardet kombëtare, evropiane dhe ndërkombëtare, rregulloret, udhëzuesit dhe kërkesat për akreditim. 
5. Drejtoria e Përgjithshme e Akreditimit siguron që i gjithë aktiviteti i saj akreditues të kryhet në interes publik dhe kërkon përfshirjen e balancuar dhe të ndershme të të gjitha palëve të interesuara në punën e saj. 
6. DPA-ja ka detyrim plotësimin në mënyrë të vazhdueshme të kërkesave të neneve 9, 10 dhe 11, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”. Në mënyrë të rregullt, brenda 10 (dhjetë) ditësh nga data e miratimit të drejtorit të Përgjithshëm, DPA-ja i dërgon ministrisë:
- dokumentin për politikën dhe objektivat e cilësisë;
- të dhëna për objektivat vjetorë;
- raportin vjetor në lidhje me ankesat dhe apelimet;
- raportin vjetor të Bordit të Akreditimit.
DPA-ja i dërgon ministrisë, në mënyrë të rregullt, brenda 10 (dhjetë) ditësh nga data e publikimit në faqen e vet zyrtare:
- raportin vjetor;
- raportimin vjetor në lidhje me shkallën e kënaqësisë së klientëve me procesin e akreditimit.
7. Plotësimi i kërkesave të neneve 9, 10 dhe 11, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, vlerësohet edhe nëpërmjet auditimeve të kryera nga Drejtoria e Auditit në ministri.
8. DPA-ja informon ministrinë, brenda 5 (pesë) ditëve pune, për rezultatet e çdo vlerësimi të ndërsjellë të kryer nga Organizata Evropiane për Akreditim. 
9. DPA-ja informon ministrinë çdo tre muaj për trajtimin e ankesave e të apelimeve në lidhje me akreditimin. 
10. Drejtoria e Përgjithshme e Akreditimit bashkëpunon me ministritë e linjës për përgatitjen e rregullave teknike për të siguruar respektimin e parimeve të akreditimit.
11. DPA-ja merr pjesë në veprimtarinë e organizatave evropiane dhe ndërkombëtare të akreditimit, si dhe në veprimtaritë e organizmave evropianë të organeve të miratuara.
12. DPA-ja bashkëpunon me institucionet publike dhe subjektet private, vendase ose të huaja, në mbështetje të veprimtarisë së saj.
13.	DPA-ja informon organizatat evropiane dhe ndërkombëtare të akreditimit dhe anëtarët e saj për hartimin e legjislacionit të ri në fushën e akreditimit ose që kanë lidhje me akreditimin në Shqipëri.
14. DPA-ja, brenda 30 (tridhjetë) ditëve nga data e marrjes së informacionit, njofton organet përgjegjëse të dhënies së miratimit për çdo dokument të përditësuar dhe të publikuar në nivel evropian, që ka lidhje me akreditimin.
15. Organet e vlerësimit të konformitetit, të regjistruara në Shqipëri dhe të akredituara nga organizma akreditues të huaj, informojnë DPA-në brenda muajit janar të çdo viti për statusin e tyre të akreditimit. 
16. Për qëllime të miratimit, organi i vlerësimit të konformitetit, i akredituar nga një organizëm akreditues i huaj, i kërkon DPA-së pajisjen me dokument njohjeje për certifikatën e akreditimit dhe dokumentet shoqëruese të certifikatës.
17. Organi i vlerësimit të konformitetit që vepron në fushën vullnetare ose të detyruar, i interesuar për akreditim, aplikon drejtpërdrejt te DPA-ja. Në procesin e vlerësimit për akreditim, aplikanti u përgjigjet kritereve të akreditimit dhe në veçanti standardeve e udhëzuesve të nxjerrë nga organizmat ndërkombëtarë të akreditimit.
18. Organi i vlerësimit të konformitetit, që kërkon të akreditohet, për qëllime miratimi aplikon për akreditim, në bazë të kritereve të përcaktuara në pikën 15, të këtij vendimi, si dhe në bazë të rregullave e kërkesave të veçanta teknike, që lidhen me dhënien e miratimit. 
19. DPA-ja informon organet përgjegjëse të dhënies së miratimit në lidhje me kërkesën për akreditim dhe vendimet për statusin e akreditimit të organeve, të cilat kërkojnë të jenë apo janë të miratuara.
20. DPA-ja ka logon e saj të regjistruar në Drejtorinë e Përgjithshme të Markave dhe Patentave. DPA-ja i jep të drejtën organeve të akredituara prej saj të përdorin simbolin e akreditimit. Simboli i akreditimit përbëhet nga logoja e DPA-së dhe numri i akreditimit. DPA-ja publikon rregullat e përdorimit të simbolit të akreditimit. 
21. Akreditimi jepet për një afat kohor katërvjeçar. 
22. Për organet e miratuara, mbikëqyrja e akreditimit nga DPA-ja bashkërenditet me atë të organeve përkatëse përgjegjëse, kur këto kryejnë vlerësimet periodike të statusit të miratimit. Nëse ka informacion se një organ i akredituar, i miratuar ose jo, nuk plotëson më kushtet e akreditimit, mbikëqyrja mund të kryhet në çdo kohë edhe pa lajmërim.
23.	Në rastet kur DPA-ja konstaton një përdorim të gabuar të simbolit të miratimit, ajo lajmëron organin përgjegjës për miratimin. 
24. Ngarkohen Ministria e Zhvillimit Ekonomik, Turizmit, Tregtisë dhe Sipërmarrjes dhe Drejtoria e Përgjithshme e Akreditimit, përkatësisht, për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama




UDHËZIM
Nr. 1, datë 21.7.2015

Për disa ndryshime në udhëzimin nr. 2, datë 14.5.2009, “për funksionimin e komisionit të POSAÇËM për miratimin e materialeve të përkthyera të legjislacionit të be-së në gjuhën shqipe”

Në mbështetje të nenit 102 të Kushtetutës së Republikës së Shqipërisë, ligjit 9590, datë 27.7.2006, “Për ratifikimin e Marrëveshjes së Stabilizim Asociimit nëpërmjet Republikës së Shqipërisë dhe Komuniteteve Evropiane e shteteve të tyre anëtare”, pikave 5 dhe 9 të vendimit të Këshillit të Ministrave nr. 119, datë 7.3.2007 “Për përcaktimin e procedurave të përkthimit të legjislacionit të BE-së në gjuhën shqipe dhe të përkthimit të legjislacionit shqiptar në një nga gjuhët e BE-së”, ministri i Integrimit Evropian

UDHËZON:

Në pikat 8 dhe 8.1 të udhëzimit nr. 2, datë 14.5.2009, “Për funksionimin e komisionit të posaçëm për miratimin e materialeve të përkthyera të legjislacionit të BE-së në gjuhën shqipe”, të bëhen këto ndryshime:
1. Pika 8 “Anëtarët e komisionit, të cilët janë ekspertë të jashtëm, do të shpërblehen për punën e kryer në vlerën 200 lekë për çdo faqe të shqyrtuar prej tyre”.
2. Pika 8.1 shfuqizohet.
3. Për zbatimin e këtij udhëzimi ngarkohet Drejtoria e Ligjeve të BE-së dhe Sektori i Buxhetit dhe Financës.
Ky udhëzim hyn në fuqi menjëherë dhe botohet në Fletoren Zyrtare.

MINISTRI I INTEGRIMIT EUROPIAN
Klajda Gjosha






UDHËZIM
Nr. 22, datë 31.7.2015

mbi përcaktimin e tarifës së SHËRBIMIT për qarkullimin e mjeteve të huaja të transportit të udhëtarëve të më shumë se 20 personave, përfshirë edhe drejtuesin e mjetit, si dhe mjeteve të transportit të mallrave me ngarkesë apo pa ngarkesë

Në mbështetje të nenit 102, pika 4 e Kushtetutës dhe të nenit 11 të ligjit nr. 9975, datë 28.7.2008 “Për taksat kombëtare”, ministri i Financave

UDHËZON:

1. Niveli i tarifës së shërbimit për qarkullimin e automjeteve të huaja përcaktohet mbi bazë reciprociteti. Ministria e Transportit dhe Infrastrukturës dërgon zyrtarisht në Drejtorinë e Përgjithshme të Tatimeve, Drejtorinë e Përgjithshme të Doganave tarifat ose taksat që aplikohen nga shtetet e tjera për automjetet shqiptare për të njëjtin lloj shërbimi, brenda datës 20 dhjetor të çdo viti.
2. Drejtoria e Përgjithshme e Doganave, në bazë të informacionit të dërguar nga Ministria e Transportit dhe Infrastrukturës, sipas pikës 1 të këtij udhëzimi, publikon dhe azhurnon këto tarifa në faqen e saj zyrtare në internet.
3. Tarifa e shërbimit për qarkullimin e automjeteve të huaja paguhet nga individi, drejtuesi i mjetit me targa të huaja.
4. Drejtoria e Përgjithshme e Doganave, nëpërmjet degëve të saj doganore, caktohet agjent për mbledhjen e kësaj tarife. Derdhja e tarifës bëhet mbi baza mujore në përputhje me procedurat e përcaktuara në këtë udhëzim, si dhe në udhëzimin nr. 26, datë 4.9.2008, “Për taksat kombëtare”, të ndryshuar.
5. Drejtuesi i mjetit në momentin e hyrjes në territorin e Republikës së Shqipërisë me automjete me targë të huaj, pajiset nga dega doganore me një vërtetim hyrjeje sipas formularit nr. 1, bashkëlidhur këtij udhëzimi.
6. Ky vërtetim mbahet në dy kopje, nga të cilat njëra i jepet personit që hyn në territorin e Republikës së Shqipërisë me automjet me targa të huaja, ndërsa kopja tjetër ruhet në degën doganore. Ky vërtetim është i detyrueshëm të paraqitet në degën e doganës në pikën e kalimit kufitar në dalje, me qëllim që dega doganore të llogarisë dhe të arkëtojë tarifën e qarkullimit të automjetit me targë të huaj për ditët e qëndrimit në territorin e Republikës së Shqipërisë. Kjo pagesë bëhet me mandate arkëtimi, një kopje e të cilit i jepet personit, ndërsa kopja tjetër i bashkëlidhet vërtetimit që personi paraqet në dalje dhe ruhet në degën doganore.
7. Shumat e tarifave të arkëtuara në degët doganore regjistrohen në një regjistër të veçantë sipas formularit nr. 2 bashkëlidhur këtij udhëzimi, ku shënohet lloji i mjetit, ditët e qëndrimit, si dhe shuma e tarifës së paguar.
8. Degët doganore, në cilësinë e agjentit të mbledhjes së kësaj tarife, janë të detyruara:
a) të bëjnë deklaratë për çdo muaj për të ardhurat e mbledhura nga tarifa jo më vonë se 15 ditë pas përfundimit të muajit për të cilin bëhen deklarimet;
b) të paguajnë për llogari të Drejtorisë së Përgjithshme të Tatimeve, tarifën kombëtare të arkëtuar për atë muaj, në datën ose para datës së detyrueshme të deklaratës.
Për pagesën me vonesë të shumave të arkëtuara nga tarifa, për agjentin zbatohen sanksione sipas dispozitave të ligjit nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar.
Për shkeljet sipas përcaktimeve të nenit 117 të ligjit “Për procedurat tatimore në Republikën e Shqipërisë”, për agjentin e tarifës zbatohen sanksionet e përcaktuara në këtë nen.
c) Deklarata bëhet në përputhje me modelin bashkëlidhur udhëzimit të ministrit të Financave nr. 26, datë 4.9.2008, “Për taksat kombëtare”, të ndryshuar. Deklarata plotësohet dhe dorëzohet nga Drejtoria e Përgjithshme e Doganave vetëm në mënyrë elektronike, nëpërmjet faqes zyrtare të internetit të Drejtorisë së Përgjithshme të Tatimeve www.tatime.gov.al. Deklarata konsiderohet e dorëzuar, në datën e dërgimit elektronik të deklaratës së plotësuar. Drejtoria e Përgjithshme e Doganave duhet të dorëzojë deklaratën edhe në qoftë se për periudhën tatimore nuk ka për të paguar detyrime për tarifën.
Mosdeklarimi brenda datës 15 të muajit pasardhës, i çdo periudhe tatimore nga agjenti i tarifës kombëtare, ndëshkohet me gjobë për mosdeklarim sipas dispozitave të ligjit nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar.
9. Për shërbimin e kryer, Drejtoria e Përgjithshme e Doganave nuk mban komision.
Ky udhëzim hyn në fuqi me botimin në Fletoren Zyrtare.

MINISTRI I FINANCAVE
Shkëlqim Cani

Formulari nr.2

                                                                                                                     Dega e doganës

URDHËR
Nr. 5205, datë 30.7.2015

PËR DELEGIM KOMPETENCE

Në mbështetje të nenit 102, pika 4 të Kushtetutës, të ligjit nr. 9000, “Për organizimin dhe funksionimin e Këshillit të Ministrave”, të nenit 7 pika 2, të ligjit nr. 8678, datë 14.5.2001 “Për organizimin dhe funksionimin e Ministrisë së Drejtësisë”, të ndryshuar, të nenit 27 të ligjit nr. 8485, datë 12.5.1999, “Kodi i Procedurave Administrative të Republikës së Shqipërisë”, të ndryshuar,
URDHËROJ:

1. Delegimin e kompetencave të titullarit të Ministrisë së Drejtësisë nga data 1.8.2015 deri në datën 20.8.2015, zëvendësministrit të Drejtësisë z. Idlir Peçi.
2. Ngarkohet zëvendësministri i Drejtësisë z. Idlir Peçi, për zbatimin e këtij urdhri.
3. Ky urdhër hyn në fuqi menjëherë dhe botohet në Fletoren Zyrtare.

MINISTRI I DREJTËSISË
Nasip Naço

URDHËR
Nr. 5206, datë 30.7.2015

PËR DELEGIM KOMPETENCE

Në mbështetje të nenit 102, pika 4 të Kushtetutës, të ligjit nr. 9000, “Për organizimin dhe funksionimin e Këshillit të Ministrave”, të nenit 7 pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar, të nenit 27 të ligjit nr. 8485, datë 12.5.1999, “Kodi i Procedurave Administrative të Republikës së Shqipërisë”, të ndryshuar,
URDHËROJ:

1. Delegimin e kompetencave të titullarit të Ministrisë së Drejtësisë nga data 21.8.2015 deri në datën 31.8.2015, zëvendësministrit të Drejtësisë z. Arben Isaraj.
2. Ngarkohet zëvendësministri i Drejtësisë z. Arben Isaraj, për zbatimin e këtij urdhri.
3. Ky urdhër hyn në fuqi menjëherë dhe botohet në Fletoren Zyrtare.

MINISTRI I DREJTËSISË
Nasip Naço
VENDIM
Nr. 91, datë 28.7.2015
 
 PËR LICENCIMIN E shoqërisë “ENERGAL” shpk, në aktivitetin e Tregtimit të Energjisë Elektrike

Në mbështetje të neneve 16, 37 germa “d”, dhe 110 të ligjit 43/2015, “Për sektorin e energjisë eklektike”, nenit 4 pika 1 germa “g”, neni 5 pika 2 dhe neneve 13 dhe 14 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionarëve nr. 108, datë 9.9.2008, Bordi i ERE-s, në mbledhjen e tij të datës 28.7.2015, mbasi shqyrtoi aplikimin e paraqitur nga shoqëria “Energal” sh.p.k., si dhe relacionin e Drejtorisë së Licencimit, Monitorimit të Tregut dhe të Licencuarve dhe Drejtorisë Juridike dhe Mbrojtjes së Konsumatorit për licencimin në aktivitetin e tregtimit të energjisë elektrike të kësaj shoqërie,
konstatoi se: 
1. Shoqëria “Energal” sh.p.k ka aplikuar për t’u pajisur me licencë për aktivitetin e tregtimit të energjisë elektrike në datën 30.04.2015 në zbatim të ligjit nr. 9072, datë 23.5.2003, “Për sektorin e energjisë elektrike”, të ndryshuar. Bordi i Komisionerëve të ERE-s me vendimin nr. 63, datë 11.5.2015, miratoi fillimin e procedurave për licencimin ne aktivitetin e tregtimit të shoqërisë “Energal” sh.p.k.
2. Njoftimi i kërkesës për licencim të këtij subjekti është kryer në zbatim të nenit 16 të ligjit nr. 9072 “Për sektorin e energjisë elektrike”, të ndryshuar. 
3. Në datën 15.5.2015 ka hyrë në fuqi ligji nr. 43/2015, “Për sektorin e energjisë elektrike”. 
4. Në ligjin nr. 43/2015, neni 110 pika 1, është parashikuar që ligji nr. 9072 datë 22.05.2015 “Për sektorin e energjisë elektrike”, të ndryshuar, si dhe çdo dispozitë tjetër ligjore që bie në kundërshtim me ligjin nr. 43/2015, “Për sektorin e energjisë elektrike”, shfuqizohet.
5. Në ligjin nr. 43/2015 “Për sektorin e energjisë elektrike”, në zbatim të detyrimeve që burojnë nga vete ligji në nenin 39 dhe nenin 108 pika 3 të tij, në nenin 110 pika 2 të tij parashikohet se: Aktet nënligjore, që rregullojnë veprimtaritë në sektorin e energjisë elektrike, të miratuara përpara hyrjes në fuqi të këtij ligji, do të zbatohen për aq sa nuk bien në kundërshtim me këtë ligj, deri në rishikimin e tyre dhe daljen e akteve të reja, në përputhje me kërkesat dhe afatet e vendosura në këtë ligj.
Për sa më sipër, si dhe duke qene se aplikimi i shoqërisë “Energal” sh.p.k., plotëson kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1), është plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2 germat “a”, “b”, “c”, “d”, “e”), është plotësuar në mënyrë korrekte. 
- Dokumentacioni financiar dhe fiskal (neni 9, pika 3), është plotësuar në mënyrë korrekte.
- Të dhënat specifike sipas tipit të licencës (neni 9, pika 4./10 germat “a”, “b” dhe “c”) janë plotësuar në mënyrë korrekte.
Bordi i ERE-s

Vendosi:

1. Licencimin e shoqërisë “Energal” sh.p.k., ne aktivitetin e tregtimit të energjisë elektrike për një afat 26-vjeçar.
2. Drejtoria e Licencimit, Monitorimit të Tregut dhe të të Licencuarve të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.

Kryetari
Petrit Ahmeti

VENDIM
Nr. 92, datë 28.7.2015
  
PËR LICENCIMIN E SHOQËRISË “EURON ENERGY” SHPK, NË AKTIVITETIN E TREGTIMIT TË ENERGJISË ELEKTRIKE

Në mbështetje të neneve 16 , 37 germa “d”, dhe 110 të ligjit 43/2015 “Për sektorin e energjisë eklektike”, nenit 4 pika 1 germa “g”, neni 5 pika 2 dhe neneve 13 dhe 14 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionerëve nr. 108, datë 9.9.2008, Bordi i ERE-s, në mbledhjen e tij të datës 28. 7.2015, mbasi shqyrtoi aplikimin e paraqitur nga shoqëria “Euron Energy” sh.p.k., si dhe relacionin e Drejtorisë së Licencimit, Monitorimit të Tregut dhe të të Licencuarve dhe Drejtorisë Juridike dhe Mbrojtjes së Konsumatorit për licencimin në aktivitetin e tregtimit të energjisë elektrike të kësaj shoqërie,
konstatoi se: 
1. Shoqëria “Euron Energy” sh.p.k. ka aplikuar për t’u pajisur me licencë për aktivitetin e tregtimit të energjisë elektrike në datën 30.4.2015 në zbatim të ligjit nr. 9072, datë 23.5.2003, “Për sektorin e energjisë elektrike”, të ndryshuar. Bordi i ERE-s, me vendimin nr. 54, datë 23.04.2015, miratoi fillimin e procedurave për licencimin ne aktivitetin e tregtimit të shoqërisë “Euron Energy” sh.p.k.
2. Njoftimi i kërkesës për licencim të këtij subjekti është kryer në zbatim të nenit 16 të ligjit nr. 9072 “Për sektorin e energjisë elektrike”, të ndryshuar. 
3. Në datën 15.5.2015 ka hyrë në fuqi ligji nr. 43/2015, “Për sektorin e energjisë elektrike”. 
4. Në ligjin nr. 43/2015, neni 110 pika 1, është parashikuar që ligji nr. 9072, datë 22.05.2015, “Për sektorin e energjisë elektrike”, të ndryshuar, si dhe çdo dispozitë tjetër ligjore që bie në kundërshtim me ligjin nr. 43/2015, “Për sektorin e energjisë elektrike”, shfuqizohet.
5. Në ligjin nr. 43/2015, “Për sektorin e energjisë elektrike”, në zbatim të detyrimeve që burojnë nga vete ligji në nenin 39 dhe nenin 108 pika 3 të tij, në nenin 110 pika 2 të tij parashikohet se: Aktet nënligjore, që rregullojnë veprimtaritë në sektorin e energjisë elektrike, të miratuara përpara hyrjes në fuqi të këtij ligji, do të zbatohen për aq sa nuk bien në kundërshtim me këtë ligj, deri në rishikimin e tyre dhe daljen e akteve të reja, në përputhje me kërkesat dhe afatet e vendosura në këtë ligj.
Për sa më sipër, si dhe duke qenë se aplikimi i shoqërisë “Euron Energy” sh.p.k., plotëson kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1), është plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2 germat “a”, “b”, “c”, “d”, “e”), është plotësuar në mënyrë korrekte. 
- Dokumentacioni financiar dhe fiskal (neni 9, pika 3), është plotësuar në mënyrë korrekte.
- Të dhënat specifike sipas tipit të licencës (neni 9, pika 4./10 germat “a”, “b” dhe “c”) janë plotësuar në mënyrë korrekte. 
 Bordi i ERE-s 

Vendosi:

1. Licencimin e shoqërisë “Euron Energy” sh.p.k., në aktivitetin e tregtimit te energjisë elektrike për një afat 26-vjeçar.
2. Ngarkohet Drejtoria e Licencimit, Monitorimit të Tregut dhe të të Licencuarve të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.

Kryetari
Petrit Ahmeti

VENDIM
Nr. 93, datë 28.7.2015

PËR LICENCIMIN E SHOQËRISË “HEC KABASH POROCAN” SHPK NË AKTIVITETIN E PRODHIMIT TË ENERGJISË ELEKTRIKE NGA HEC – ET “HOLTA KABASH” DHE “HOLTA POROCAN” ME FUQI TË INSTALUAR PËRKATËSISHT 2.2 MË DHE 3.3 Mw, (ME FUQI TOTALE 5.5 Mw) 

Në mbështetje të nenit 16 dhe nenit 37 germa “a” të ligjit nr. 43/2015 “Për sektorin e energjisë elektrike”; neneve 4, pika 1, germa “a”, 5 pika 1, germa “a”, 13 dhe 14 pika 1 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionerëve nr. 108, datë 9.9.2008, Bordi i Entit Rregullator të Energjisë (ERE), në mbledhjen e tij të datës 28.7.2015, mbasi shqyrtoi aplikimin e paraqitur nga shoqëria “HEC Kabash Porocan” sh.p.k., si dhe relacionin e Drejtorisë së Licencimit, Monitorimit të Tregut dhe të të Licencuarve dhe Drejtorisë Juridike dhe Mbrojtjes së Konsumatorit për licencimin në aktivitetin e prodhimit të energjisë elektrike,
konstatoi se: 
1. Shoqëria “HEC Kabash – Porocan” sh.p.k. ka aplikuar për t’u pajisur me licencë për prodhimin e energjisë elektrike në datën 13.5.2015 në zbatim të ligjit nr. 9072, datë 23.5.2003, “Për sektorin e energjisë elektrike”, të ndryshuar. Bordi i ERE-s, me vendimin nr. 76, datë 8.6.2015, miratoi fillimin e procedurave për prodhimin e energjisë të shoqërisë “HEC Kabash – Porocan” sh.p.k.
2. Njoftimi i kërkesës për licencim të këtij subjekti është kryer në zbatim të nenit 16 të ligjit nr. 9072, “Për sektorin e energjisë elektrike”, të ndryshuar. 
3. Në datën 15.5.2015 ka hyrë në fuqi ligji nr. 43/2015, “Për sektorin e energjisë elektrike”. 
4. Në ligjin nr. 43/2015, neni 110 pika 1, është parashikuar që ligji nr. 9072 datë 22.5.2015 “Për sektorin e energjisë elektrike”, të ndryshuar, si dhe çdo dispozitë tjetër ligjore që bie në kundërshtim me ligjin nr. 43/2015 “Për sektorin e energjisë elektrike”, shfuqizohet.
5. Në ligjin nr. 43/2015 “Për sektorin e energjisë elektrike”, në zbatim të detyrimeve që burojnë nga vete ligji në nenin 39 dhe nenin 108 pika 3 të tij, në nenin 110 pika 2 të tij parashikohet se: Aktet nënligjore, që rregullojnë veprimtaritë në sektorin e energjisë elektrike, të miratuara përpara hyrjes në fuqi të këtij ligji, do të zbatohen për aq sa nuk bien në kundërshtim me këtë ligj, deri në rishikimin e tyre dhe daljen e akteve të reja, në përputhje me kërkesat dhe afatet e vendosura në këtë ligj.
Për sa më sipër dhe duke qenë se aplikimi i shoqërisë “HEC Kabash Porocan” sh.p.k, plotëson tërësisht kërkesat e parashikuara nga ERE në “Rregulloren për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1) është paraqitur dhe plotësuar në mënyrë korrekte. 
- Dokumentacioni juridik, administrativ dhe pronësor (neni 9, pika 2) është paraqitur dhe plotësuar në mënyrë korrekte. 
- Dokumentacioni financiar dhe fiskal (neni 9, pika 3) janë paraqitur dhe plotësuar në mënyrë korrekte. 
- Dokumentacionit teknik (neni 9, pikat 4.1.1, 4.1.2, 4.1.3, 4.1.4, 4.1.5) është plotësuar në mënyrë korrekte.
Bordi i ERE-s 
Vendosi:

1. Të licencojë shoqërinë “HEC Kabash Porocan” sh.p.k., në aktivitetin e prodhimit të energjisë elektrike nga HEC-et “Holta Kabash” me fuqi të instaluar 2.2 MW dhe “Holta Porocan” me fuqi të instaluar 3.3 MW, (me fuqi totale të instaluar 5.5 MW), për një afat 30 – vjeçar.
2. Ngarkohet Drejtoria e Licencimit, Monitorimit të Tregut dhe të të Licencuarve të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.

Kryetari
Petrit Ahmeti

VENDIM
Nr. 94, datë 28.7.2015

 PËR LICENCIMIN E SHOQËRISË “HEC KABASH POROCAN” SHPK NË AKTIVITETIN E TREGTIMIT TË ENERGJISË ELEKTRIKE

Në mbështetje të neneve 16, 37 germa “d” dhe 110 të ligjit 43/2015 “Për sektorin e energjisë eklektike”, nenit 4 pika 1 germa “g”, neni 5 pika 2 dhe neneve 13 dhe 14 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionerëve nr. 108 datë 9.9.2008, Bordi i Entit Rregullator të Energjisë (ERE), në mbledhjen e tij të datës 28.7.2015, mbasi shqyrtoi kërkesën e shoqërisë “HEC Kabash Porocan” sh.p.k., si dhe relacionin e Drejtorisë së Licencimit, Monitorimit të Tregut dhe të të Licencuarve dhe Drejtorisë Juridike dhe Mbrojtjes së Konsumatorit për licencimin në aktivitetin e tregtimit të energjisë elektrike të kësaj shoqërie,
konstatoi se:
1. Shoqëria “HEC Kabash Porocan” sh.p.k. ka aplikuar për t’u pajisur me licencë për tregtimin energjisë elektrike në datën 13.5.2015 në zbatim të ligjit nr. 9072, datë 23.5.2003, “Për sektorin e energjisë elektrike”, të ndryshuar. Bordi i ERE-s me vendimin nr. 77, datë 8.6.2015, miratoi fillimin e procedurave për tregtimin e energjisë të shoqërisë “HEC Kabash Porocan” sh.p.k.
2. Njoftimi i kërkesës për licencim të këtij subjekti është kryer në zbatim të nenit 16 të ligjit nr. 9072 “Për sektorin e energjisë elektrike”, të ndryshuar.
3. Në datën 15.5.2015 ka hyrë në fuqi ligji nr. 43/2015, “Për sektorin e energjisë elektrike”.
4. Në ligjin nr. 43/2015, neni 110 pika 1, është parashikuar që ligji nr. 9072, datë 22.5.2015, “Për sektorin e energjisë elektrike”, të ndryshuar, si dhe çdo dispozitë tjetër ligjore që bie në kundërshtim me ligjin nr. 43/2015, “Për sektorin e energjisë elektrike” shfuqizohet.
5. Në ligjin nr. 43/2015 “Për sektorin e energjisë elektrike”, në zbatim të detyrimeve që burojnë nga vetë ligji në nenin 39 dhe nenin 108 pika 3 të tij, në nenin 110 pika 2 të tij, parashikohet se: Aktet nënligjore, që rregullojnë veprimtaritë në sektorin e energjisë elektrike, të miratuara përpara hyrjes në fuqi të këtij ligji, do të zbatohen për aq sa nuk bien në kundërshtim me këtë ligj, deri në rishikimin e tyre dhe daljen e akteve të reja, në përputhje me kërkesat dhe afatet e vendosura në këtë ligj.
Për sa më sipër dhe duke qenë se aplikimi i shoqërisë “HEC Kabash Porocan” sh.p.k. plotëson tërësisht kërkesat e parashikuara nga ERE në rregulloren “Për procedurat e licencimit, modifikimit, transferimit të plotë /të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1) është paraqitur dhe plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2) është paraqitur dhe plotësuar në mënyrë korrekte.
- Dokumentacioni financiar dhe fiskal (neni 9, pika 3) është paraqitur dhe plotësuar në mënyrë korrekte.
- Dokumentacioni teknik (neni 9, pika 4.10 germat “a”, “b” dhe “c”) është paraqitur dhe plotësuar në mënyrë korrekte.
Bordi i ERE-s 

Vendosi:

1. Të licencojë shoqërinë “HEC Kabash Porocan” sh.p.k. në aktivitetin e tregtimit të energjisë elektrike për një afat 30- vjeçar.
2. Drejtoria e Licencimit dhe Monitorimit të Tregut të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.

Kryetari
Petrit Ahmeti

VENDIM 
Nr. 95, datë 28.7.2015

 PËR LICENCIMIN E SHOQËRISË “GAMA ENERGY” SHPK NË AKTIVITETIN E TREGTIMIT TË ENERGJISË ELEKTRIKE

Në mbështetje të neneve 16 , 37 germa “d” dhe 110 të ligjit 43/2015 “Për sektorin e energjisë eklektike”, nenit 4 pika 1 germa “g”, neni 5 pika 2 dhe neneve 13 dhe 14 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionerëve nr. 108, datë 9.9.2008, Bordi i Entit Rregullator të Energjisë (ERE), në mbledhjen e tij të datës 28.07.2015, mbasi shqyrtoi kërkesën e shoqërisë “Gama Energy” sh.p.k. dhe relacionin e Drejtorisë së Licencimit, Monitorimit të Tregut dhe të të Licencuarve dhe Drejtorisë Juridike për licencim në aktivitetin e Tregtimit të Energjisë Elektrike,
konstatoi se:
1. Shoqëria “Gama Energy” sh.p.k. ka aplikuar për t’u pajisur me licencë për tregtimin energjisë elektrike në datën 27.4.2015 në zbatim të ligjit nr. 9072, datë 23.5.2003, “Për sektorin e energjisë elektrike”, të ndryshuar. Bordi i ERE-s, me vendimin nr. 66, datë 11.05.2015, miratoi fillimin e procedurave për tregtimin e energjisë të shoqërisë “Gama Energy” sh.p.k.
2. Njoftimi i kërkesës për licencim të këtij subjekti është kryer në zbatim të nenit 16 të ligjit nr.. 9072 “Për sektorin e energjisë elektrike”, të ndryshuar.
3. Në datën 15.5.2015 ka hyrë në fuqi ligji nr. 43/2015, “Për sektorin e energjisë elektrike”. 
4. Në ligjin nr. 43/2015, neni 110 pika 1, është parashikuar që ligji nr. 9072 datë 22.5.2015 “Për sektorin e energjisë elektrike”, të ndryshuar, si dhe çdo dispozitë tjetër ligjore që bie në kundërshtim me ligjin nr. 43/2015, “Për sektorin e energjisë elektrike”, shfuqizohet.
5. Në ligjin nr. 43/2015 “Për sektorin e energjisë elektrike”, në zbatim të detyrimeve që burojnë nga vetë ligji në nenin 39 dhe nenin 108 pika 3 të tij, në nenin 110 pika 2 të tij parashikohet se: Aktet nënligjore, që rregullojnë veprimtaritë në sektorin e energjisë elektrike, të miratuara përpara hyrjes në fuqi të këtij ligji, do të zbatohen për aq sa nuk bien në kundërshtim me këtë ligj, deri në rishikimin e tyre dhe daljen e akteve të reja, në përputhje me kërkesat dhe afatet e vendosura në këtë ligj.
Për sa më sipër dhe duke qenë se aplikimi i shoqërisë “Gama Energy” sh.p.k. plotëson tërësisht kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1) është paraqitur dhe plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2) është paraqitur dhe plotësuar në mënyrë korrekte.
- Dokumentacioni financiar dhe fiskal (neni 9, pika 3) është paraqitur dhe plotësuar në mënyrë korrekte.
- Dokumentacioni teknik (neni 9, pika 4.10 germat “a”, “b” dhe “c”) është paraqitur dhe plotësuar në mënyrë korrekte.
Bordi i ERE-s

Vendosi:

1. Të licencojë shoqërinë “Gama Energy” sh.p.k. në aktivitetin e tregtimit të energjisë elektrike për një afat 30 - vjeçar.
2. Drejtoria e Licencimit, Monitorimit të Tregut dhe të të Licencuarve të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.

Kryetari
Petrit Ahmeti

VENDIM
Nr. 96, datë 28.7.2015
 
PËR Licencimin E shoqërisë “KISI-BIO-ENERGJI” shpk, në aktivitetin e Tregtimit të Energjisë Elektrike

Në mbështetje të neneve 16 , 37 germa “d” dhe 110 të ligjit 43/2015, “Për sektorin e energjisë eklektike”, nenit 4 pika 1 germa “g”, neni 5 pika 2 dhe neneve 13 dhe 14 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave””, të miratuar me vendimin e Bordit të Komisionerëve nr. 108, datë 9.9.2008, Bordi i ERE-s, në mbledhjen e tij të datës 28.7.2015, mbasi shqyrtoi aplikimin e paraqitur nga shoqëria “Kisi-Bio-Energji” sh.p.k., si dhe relacionin e Drejtorisë së Licencimit, Monitorimit të Tregut dhe të të Licencuarve dhe Drejtorisë Juridike dhe Mbrojtjes së Konsumatorit për licencimin në aktivitetin e tregtimit të energjisë elektrike të kësaj shoqërie,
konstatoi se: 
1. Shoqëria “Kisi-Bio-Energy” sh.p.k. ka aplikuar për t’u pajisur me licencë për aktivitetin e tregtimit të energjisë elektrike në datën 5.3.2015 në zbatim të ligjit nr. 9072, datë 23.5.2003, “Për sektorin e energjisë elektrike”, të ndryshuar. Bordi i ERE-s, me vendimin nr. 70, datë 14.6.2015, miratoi fillimin e procedurave për licencimin në aktivitetin e tregtimit të shoqërisë “Kisi-Bio-Energy” sh.p.k.
2. Njoftimi i kërkesës për licencim të këtij subjekti është kryer në zbatim të nenit 16 të ligjit nr. 9072 “Për sektorin e energjisë elektrike”, të ndryshuar
3. Në datën 15.5.2015 ka hyrë në fuqi ligji nr. 43/2015, “Për sektorin e energjisë elektrike”. 
4. Në ligjin nr. 43/2015, neni 110 pika 1, është parashikuar që ligji nr. 9072 datë 22.5.2015 “Për sektorin e energjisë elektrike”, të ndryshuar, si dhe çdo dispozitë tjetër ligjore që bie në kundërshtim me ligjin nr. 43/2015 “Për sektorin e energjisë elektrike”, shfuqizohet.
5. Në ligjin nr. 43/2015, “Për sektorin e energjisë elektrike”, në zbatim të detyrimeve që burojnë nga vete ligji në nenin 39 dhe nenin 108 pika 3 të tij, në nenin 110 pika 2 të tij parashikohet se: Aktet nënligjore, që rregullojnë veprimtaritë në sektorin e energjisë elektrike, të miratuara përpara hyrjes në fuqi të këtij ligji, do të zbatohen për aq sa nuk bien në kundërshtim me këtë ligj, deri në rishikimin e tyre dhe daljen e akteve të reja, në përputhje me kërkesat dhe afatet e vendosura në këtë ligj.
Për sa më sipër, si dhe duke qenë se aplikimi i shoqërisë “Kisi-Bio-Energji” sh.p.k., plotëson kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë:
- Formati i aplikimit (neni 9, pika 1), është plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2 germat “a”, “b”, “c”, “d”, “e”), është plotësuar në mënyrë korrekte. 
- Dokumentacioni financiar dhe fiskal (neni 9, pika 3), është plotësuar në mënyrë korrekte.
- Të dhënat specifike sipas tipit të licencës (neni 9, pika 4./10 germat “a”, “b” dhe “c”) janë plotësuar në mënyrë korrekte.
Bordi i ERE-s 

Vendosi:

1. Licencimin e shoqërisë “Kisi-Bio-Energji ” sh.p.k., në aktivitetin e tregtimit te energjisë elektrike për një afat 30-vjeçar.
2. Ngarkohet Drejtoria e Licencimit dhe Monitorimit të Tregut të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.

Kryetari
Petrit Ahmeti

VENDIM 
Nr. 97, datë 28.7.2015

PËR RINOVIMIN E LICENCËS SË SHOQËRISË “YLLIAD” SHPK NË AKTIVITETIN E TREGTIMIT TË ENERGJISË ELEKTRIKE, MIRATUAR ME VENDIMIN E BORDIT TË KOMISIONERËVE TË ERE-S NR. 108, DATË 22.12.2010.
 
Në mbështetje të neneve 16 , 20 pika “b” dhe 110 të ligjit nr. 43/2015 “Për sektorin e energjisë elektrike”, neneve 4 pika 1 germa “g” dhe nenit 16 të rregullores “Për procedurat e licencimit, modifikimit, transferimit të plotë/të pjesshëm dhe rinovimit të licencave”, të miratuar me vendimin e Bordit të Komisionerëve nr. 108, datë 09.09.2008, Bordi i Entit Rregullator të Energjisë (ERE), në mbledhjen e tij të datës 28.7.2015, mbasi shqyrtoi kërkesën e shoqërisë “Ylliad” sh.p.k. për rinovimin e licencës në aktivitetin e tregtimit te energjisë elektrike dhe relacionin e përgatitur nga Drejtoria e Licencimit, Monitorimit të Tregut dhe të të Licencuarve dhe Drejtoria Juridike,
konstatoi se: 
1. Shoqëria “Ylliad” sh.p.k. ka aplikuar për rinovimin e licencës nr. 111, seria T10 në aktivitetin e tregtimit të energjisë elektrike në datën 13.5.2015, në zbatim të ligjit nr. 9072, datë 23.5.2003, “Për sektorin e energjisë elektrike”, të ndryshuar. Bordi i ERE-s, me vendimin nr. 74, datë 8.6.2015, miratoi fillimin e procedurave për rinovimin e licencës së shoqërisë “Ylliad” sh.p.k. në aktivitetin e tregtimit të energjisë elektrike, miratuar me vendimin e Bordit të Komisionerëve të ERE-s nr. 108, datë 22.12.2010.
2. Në datën 15.5.2015 ka hyrë në fuqi ligji nr. 43/2015, “Për sektorin e energjisë elektrike”. 
3. Në ligjin nr. 43/2015, neni 110 pika 1, është parashikuar që ligji nr. 9072 datë 22.5.2015 “Për sektorin e energjisë elektrike”, të ndryshuar, si dhe çdo dispozitë tjetër ligjore që bie në kundërshtim me ligjin nr. 43/2015, shfuqizohet.
4. Në ligjin nr. 43/2015 “Për sektorin e energjisë elektrike”, në zbatim të detyrimeve që burojnë nga vetë ligji në nenin 39 dhe nenin 108 pika 3 të tij, në nenin 110 pika 2 të tij parashikohet se: Aktet nënligjore, që rregullojnë veprimtaritë në sektorin e energjisë elektrike, të miratuara përpara hyrjes në fuqi të këtij ligji, do të zbatohen për aq sa nuk bien në kundërshtim me këtë ligj, deri në rishikimin e tyre dhe daljen e akteve të reja, në përputhje me kërkesat dhe afatet e vendosura në këtë ligj.
Për sa më sipër dhe duke qenë se aplikimi i shoqërisë “Ylliad” sh.p.k., plotëson tërësisht kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1) është paraqitur dhe plotësuar në mënyrë korrekte. 
- Dokumentacioni juridik, administrativ dhe pronësor (neni 9, pika 2) është paraqitur dhe plotësuar në mënyrë korrekte. 
- Dokumentacioni financiar dhe fiskal (neni 9, pika 3) është paraqitur dhe plotësuar në mënyrë korrekte. 
- Dokumentacioni teknik (neni 9, pika 4.10 germat “a”, “b” dhe “c”) është paraqitur dhe plotësuar në mënyrë korrekte.
Bordi i ERE-s



Vendosi:

1. Të rinovojë licencën e shoqërisë “Ylliad” sh.p.k. në aktivitetin e tregtimit të energjisë elektrike, miratuar me vendimin e Bordit të Komisionerëve të ERE-s nr. 108, datë 22.12.2010, për një afat 5 – vjeçar.
2. Drejtoria e Licencimit, Monitorimit të Tregut dhe të të Licencuarve të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare. 
 
Kryetari
Petrit Ahmeti

VENDIM 
Nr. 98, datë 28.7.2015

MBI FILLIMIN E PROCEDURAVE PËR LICENCIMIN E SHOQËRISË “DENAS POWER” SHPK NË AKTIVITETIN E PRODHIMIT TË ENERGJISË ELEKTRIKE NGA HEC “DENAS” ME FUQI TË INSTALUAR 14.5 MW

Në mbështetje të neneve 16; 37, pika 2 germa “a” dhe 39 pika 3 dhe nenit 110 të ligjit nr. 43/2015 “Për sektorin e energjisë elektrike”, neneve 4, pika 1, germa “a”; 5, pika 1 germa “a”; 10 pikat 1 dhe 3 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionereve të ERE-s, nr. 108, datë 9.9.2008 dhe nenit 18 pika 1 germa “a” të Rregullave të Praktikës dhe Procedurave të ERE-s, miratuar me vendimin nr. 21 datë 18.3.2009, të ndryshuar, Bordi i Entit Rregullator të Energjisë (ERE), në mbledhjen e tij të datës 28.7.2015, mbasi shqyrtoi aplikimin e paraqitur nga shoqëria “Denas Power” sh.p.k., si dhe relacionin e Drejtorisë së Licencimit, Monitorimit të Tregut dhe të të Licencuarve dhe Drejtorisë Juridike dhe Mbrojtjes së Konsumatorit për licencimin në aktivitetin e prodhimit të energjisë elektrike te kësaj shoqërie nga Hec “Denas”;
konstatoi se:
Aplikimi i shoqërisë “Denas Power” sh.p.k., plotëson pjesërisht kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1) është plotësuar në mënyrë korrekte. 
- Dokumentacioni juridik, administrativ dhe pronësor (neni 9, pika 2 ) është plotësuar në mënyrë korrekte.
- Dokumentacioni financiar dhe fiskal (neni 9, pika 3), është plotësuar në mënyrë korrekte.
- Dokumentacioni tekniko-ekonomik (neni 9, pikat 4.1.1, 4.1.2, 4.1.3, 4.1.4), është plotësuar në mënyrë korrekte.
Për mungesën e dokumentacionit, që ka të bëjë me: 
- Leje nga institucionet e tjera (neni 9 pika 4.1.5) e cila është në proces, do të njoftohet subjekti që në bazë të rregullores “Për procedurat e licencimit, modifikimit, transferimit të plotë/të pjesshëm dhe rinovimit te licencave”, neni 10, pika 10 dhe neni 11, pika 1, t’i paraqesë këto në ERE, brenda afateve të përcaktuara.
Për gjithë sa më sipër cituar, Bordi i ERE-s

Vendosi:

1. Të fillojë procedurat për licencimin e shoqërisë “Denas Power” sh.p.k., në aktivitetin e prodhimit t ë energjisë elektrike nga Hec “Denas” me fuqi të instaluar 14.5 MW. 
2. Kundërshtimet e palëve të interesuara ndaj këtij aplikimi mund të bëhen brenda 10 ditëve kalendarike nga botimi në gazetë i njoftimit për vendimmarrjen e Bordit të ERE-s mbi fillimin e procedurave të licencimit të këtij subjekti.
3. Drejtoria e Licencimit, Monitorimit të Tregut dhe të të Licencuarve të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 

Kryetari
Petrit Ahmeti

VENDIM 
 Nr. 99, datë 28.7.2015

MBI FILLIMIN E PROCEDURAVE PËR LICENCIMIN E SHOQËRISË “DENAS POwER” SHPK, NË AKTIVITETIN E TREGTIMIT TË ENERGJISË ELEKTRIKE 

Në mbështetje të neneve 16; 37, pika 2 germa “d” dhe 39 pika 3, dhe nenit 110 të ligjit nr. 43/2015 “Për sektorin e energjisë elektrike”, neneve 4, pika 1, germa “g”; 5, pika 2; 10, pikat 1 dhe 3 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të ERE-s nr. 108, datë 9.9.2008, dhe nenit 18 pika 1 germa “a” e Rregullave të Praktikës dhe Procedurave të ERE-s, miratuar me vendimin nr. 21 datë 18.3.2009 të ndryshuar, Bordi i Entit Rregullator të Energjisë (ERE), në mbledhjen e tij të datës 28.7.2015, mbasi shqyrtoi aplikimin e paraqitur nga shoqëria “Denas Power” sh.p.k., si dhe relacionin e Drejtorisë së Licencimit, Monitorimit të Tregut dhe të të Licencuarve dhe Drejtorisë Juridike dhe Mbrojtjes së Konsumatorit për licencimin në aktivitetin e tregtimit të energjisë elektrike të kësaj shoqërie;
konstatoi se:
Aplikimi i shoqërisë “Denas Power” sh.p.k., plotëson pjesërisht kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Formati i aplikimit (neni 9, pika 1), është plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2 germat “a”, “b”, “c”, “d”, “e”), është plotësuar në mënyrë korrekte. 
- Dokumentacioni financiar dhe fiskal (neni 9, pika 3), është plotësuar në mënyrë korrekte.
- Të dhënat specifike sipas tipit të licencës (neni 9, pika 4./10 germa “c”). Nga dokumentacioni i paraqitur nga subjekti rezulton se shoqëria “Denas Power” sh.p.k. nuk ka realizuar kontrata të mëparshme.
Për mungesën e dokumentacionit që ka të bëjë me:
- Sasinë e energjisë elektrike e parashikuar për t’u tregtuar (neni 9, pika 4/10, germa “a”); dhe
- Kapitalin financiar të deklaruar nga shoqëria për ushtrimin e këtij aktiviteti, (neni 9, pika 4/10 germa “b”),
do të njoftohet subjekti që në bazë të rregullores “Për procedurat e licencimit, modifikimit, transferimit te plotë/të pjesshëm dhe rinovimit të licencave”, neni 10, pika 10 dhe neni 11, pika 1, t’i paraqesë këto në ERE, brenda afateve të përcaktuara.
Për gjithë sa më sipër cituar, Bordi i ERE-s

Vendosi:

1. Të fillojë procedurat për licencimin shoqërisë “Denas Power” sh.p.k., në aktivitetin e tregtimit të energjisë elektrike.
2. Kundërshtimet e palëve të interesuara ndaj këtij aplikimi mund të bëhen brenda 10 ditëve kalendarike nga botimi në gazetë i njoftimit për vendimmarrjen e Bordit të ERE-s mbi fillimin e procedurave të licencimit të këtij subjekti.
3. Drejtoria e Licencimit, Monitorimit të Tregut dhe të të Licencuarve të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë 
Ky vendim botohet në Fletoren Zyrtare 

Kryetari
Petrit Ahmeti

kËrkesË
Nr. 3123/1, datë 29.7.2015

PËR SHPRONËSIM PUBLIK

Ministria e Transportit dhe Infrastrukturës shpall kërkesën për shpronësimet, për interes publik, të pasurive pronë private, që preken nga ndërtimi i segmentit rrugor “Levan-Tepelenë” (shtesa) për objekte, toka, kultura bujqësore dhe dru frutorë.
Subjekti kërkues i këtij objekti është Autoriteti Rrugor Shqiptar. 
Me anë të këtij publikimi në shtyp kërkojmë të vëmë në dijeni personat, të cilët preken nga ky shpronësim. Vënia në dijeni konsiston në masën e vlerësimit të llogaritur në bazë të vendimit nr. 138, datë 23.3.2000 të Këshillit të Ministrave “Për kriteret teknike të vlerësimit dhe të përllogaritjes së masës së shpërblimit për pasuritë, pronë private që shpronësohen, të pasurive që zhvlerësohen dhe të të drejtave të personave të tretë, për interes publik”, të ndryshuar, për pronarët sipas listave emërore bashkëlidhur kësaj shkrese.
Pronarët që kanë emrin në listën emërore dhe personat e tretë, brenda 15 ditëve nga plotësimi i këtij afati për publikim, kanë të drejtë të paraqesin pretendimet e tyre lidhur me çmimin, sipërfaqen, titullin e pronësisë apo llojin e pasurisë që kanë në pronësi, të shoqëruara me dokumentet përkatëse në ministrinë kompetente (Ministria e Transportit dhe Infrastrukturës).
Ky publikim bëhet për pasurinë e llojit për objekte, toka, kultura bujqësore dhe dru frutorë.
Pronarët do të kompensohen për efekt shpronësimi, pas miratimit të kërkesës për shpronësim nga Këshilli i Ministrave dhe pasi të kenë paraqitur dokumentacionin respektiv të pronësisë pranë Autoritetit Rrugor Shqiptar (subjekti kërkues në bazë të ligjit nr. 8561, datë 22.12.1999 “Për shpronësimin dhe marrjen në përdorim të përkohshëm, të pasurisë pronë private për interes publik”).
Vlera totale e shpronësimit është 8 659 307 (tetë milionë e gjashtëqind e pesëdhjetë e nëntë mijë e treqind e shtatë) lekë.

MINISTRI I TRANSPORTIT 
DHE INFRASTRUKTURËS
Edmond Haxhinasto 

Formulari nr. 1:

REPUBLIKA E SHQIPERISE
Ministria e Financave

Drejtoria e Pérgjithshme e Doganave
Dega e Doganés

Nr. Serisé data :
Pjesa e Paré

Emri i shtetasit

Adresa: Qyteti, shteti
Numri i dokumentit te identifikimit
Tipi i mjetit
Targa e mjetit
Data e hyrjes
(me numra dhe me fjale)

Doganieri Kryetari i Doganés
(emer, mbiemer,firma) (emer, mbiemer, firma)

Pjesa e Dyte Data
Data e daljes
( me numra dhe me fjale)
Ditet e gendrimit gjithsej
NE shifra dhe me fjalé
Shuma e tarifés sé shérbimit
(né shifra dhe me fjal€)

Tarifa llogaritet né dalje te mjetit ose né momentin e zhdoganimit t& mjetit kur mjeti pajiset me
targa shqiptare.

Doganieri Kryetari i Degés s€ Doganés

(emér,mbiemér,firma) (emér,mbiemér, firma)

Pjesa e paré plotésohet nga dogana hyrése dhe pritet né dy kopje njéra i jepet shtetasit,
tjetra mbetet né dogané.

Pjesa e dyté plotésohet vetém né kopjen e shtetasit né doganén qé del mjeti ose ku béhet
zhdoganimi i mjetit né rastet kur mjeti pajiset me targa shqiptare dhe dorézohet né kété degé t&
doganés.

